text:
बाढि़ स परेशान मिथिला मे सेहो पहुंचत ‘डे जीरो ‘ पर जलस्तर
पूर्व चेतावनी उपग्रह प्रणाली बनेनिहार डेवलपर्स क कहब अछि जे भारत मे जल संकट ‘डे जीरो’ तक पहुंच जायत। यानी नाला तक सूखा जायत। अंग्रेजी अखबार ‘गार्जियन’ क रिपोर्ट अनुसार उपग्रह स प्राप्त संकेत क आधार पर पूर्वानुमान बतेनिहार क कहब अछि जे जलाशय सिकुड़बा स जल स्तर तेजी स नीचा जा रहल अछि आ ओकरा रोकबा लेल कोनो तरहक प्रयास नहि भ रहल अछि।
समदिया
लंदन । समुद्र जखन लंका जेबा लेल रास्ता नहि द रहल छल त राम बाण स समुद्र सुखेबाक फैसला केलथि। समुद्र प्रकट भ राम स आग्रह केलथि जे हुनका सुखेबाक प्रण छोडि दथि ओ सेतु निर्माण लेल बाट सुझेलथि। राम लग समस्या ढार भेल जे आब बाण कए वापस कोना लेब। समुद्र फेर हाथ जोडि कहला जे हे प्रभु पश्चिम कात सदूर इलाका मे लोक सब जल संग दुव्र्यवहार क रहल अछि एहि बाण कए ओहि ठाम पढाउल जाये। दुनियाक सबस पैघ रेगिस्तान क चर्च रामायण मे किछु एहिना वर्णित अछि । कहबाक मतलब इ जे जलक सम्मान जाहि ठाम नहि होएत । जलक चिंता जाहि समाज मे नहि होएत ओहि समाज मे जलसंकट निश्चित अछि ।
अयोध्या प्रसाद बहार अपन पुस्तक रियाज ए तिरहुत मे लिखने छथि जे तिरहुतक इलाका अकाल ग्रस्त रहल अछि। एहनो समय आयल जखन भूख मिटेबा लेल लोक अपन संतान तक कए पका खा लेने छल । हालांकि ओहन पापी कए मौतक सजा देल गेल, मुदा स्थितिक आकलन एहि एक घटना मात्र स कैल जा सकैत अछि । 19वीं शताब्दीक बाद तिरहुत मे अकाल नहि आयल । एहि लेल पिछला चारि सौ सालक प्रयास उल्लेखनीय रहल । 1873 क बाद भीषण अकालक कोनो इतिहास नहि अछि । नदी स धार निकाली बसावट तक अनवाक प्रयास जे पिछला चारि सौ साल मे भेल तेकर परिणाम 19वीं शताब्दीक अंत मे आबि कए भेटल । नरेंद्र सिंह क पग पग पोखरि माछ मखनक नीति स जे डेग डेग पर पोखरि खुनल गेल ताहि स भूमिगत जल क स्तर नहि केवल ऊपर उठल बल्कि स्थिर सेहो रहल । कोसी आ कमलाक बीच त भूमिगत जल महज चारि फुट नीचा तक आबि गेल। 20वीं शताब्दी मे जल संकट मिथिला लेल अधिकता ल लेलक । बाढि मे सब उलझि गेल । जल संचय लेल लापरवाह भ गेल । नदी बथम आ धार सूखा गेल। पोखरि त गायब होइत गेल । भूमिगत जल स्तर महज 75 साल मे 45 फुट स बेची नीचा जा चुकल अछि । स्थिति स सब बेफ्रिक छी मुदा जलस्तर पर काज करनिहार लोग चित्कार क रहल छथि । इ स्थिति मिथिला टा मे नहि बल्कि पूरा भारत मे देखा रहल अछि । जल संकट पर वैज्ञानिक गंभीर चेतावनी जारी केलथि अछि ।
उपग्रह प्रणाली क अध्ययन पर आधारित एकटा रिपोर्ट मे कहल गेल अछि जे मिथिला समेत पूरा भारत बहुत जल्द भारी जलसंकट स घेरा रहल अछि । रिपोर्ट क अनुसार सिकुड़ैते जलाशय क कारण जल संकट गहिर भ रहल अछि । दुनिया क 500,000 बांध लेल पूर्व चेतावनी उपग्रह प्रणाली बनेनिहार डेवलपर्स क कहब अछि जे भारत मे जल संकट ‘डे जीरो’ तक पहुंच जायत । यानी नाला तक सूखा जायत।
अंग्रेजी अखबार ‘गार्जियन’ क रिपोर्ट अनुसार उपग्रह स प्राप्त संकेत क आधार पर पूर्वानुमान बतेनिहार क कहब अछि जे जलाशय सिकुड़बा स जल स्तर तेजी स नीचा जा रहल अछि आ ओकरा रोकबा लेल कोनो तरहक प्रयास नहि भ रहल अछि । वर्ल्ड रिसोर्सेस इंस्टीट्यूट (डब्ल्यूआरआई) क अनुसार बढ़ैत मांग, कुप्रबंधन आ जलवायु परिवर्तन क कारण मिथिला समेत कैक इलाका मे पैघ अकाल क आशंका उत्पन्न भ चुकल अछि । एहि रिपोर्ट मे साफ साफ लिखल गेल अछि जे पिछला साल कम बर्षा क वजह स मध्य प्रदेश क बांध इंदिरा सागर क ऊपरी हिस्सा मे जल अपन सबस नीचा पहुंच गेल । एकर भरपाई लेल सरदार सरोवर जलाशय स जल लेल गेल।
जल संकट क एकमात्र कारण इ नहि अछि जे वर्षा कम भेल इजराइल सन देश मे जतय वर्षा क औसत 25 सेमी स कम अछि ओतहु जीवन चलि रहल अछि । ओहि ठाम जल क एक बूंद व्यर्थ नहि कैल जाइत अछि। भारत मे मात्र 15 प्रतिशत जल क उपयोग भ रहल अछि, शेष जल बहा देल जा रहल अछि। जल संचय लेल कियो गंभीर नहि अछि। जाहि जलक आइ प्यास नहि अछि काल्हि प्यास लेल इ जल कोना भेटत तेकर चिंता ककरो नहि अछि।


c: text/html

text:
उज्ज्वल कुमार
-आखिर कहिया बंद होयत डॉल्फीन क हत्या
– राष्ट्रीय जल पशु घोषित हेबाक बावजूद जारी अछि डॉल्फिन क शिकार
– कृष्णा घाट पर चार माह स जारी छल डॉल्फिन क शिकार
– नायलॉन क जाल मे आसानी स फंसि जाइत अछि डॉल्फिन
– जाल मे फंसा कए फेर ओकर गर्दन पर होइत अछि प्रहार
– सात दिन मे मारल गेल पांचटा
पटना। आखिर कहिया रुकत इ हत्याक प्रवृति। राष्टï्रीय जल जीव घोषित भेलाक बावजूद पिछला एक सप्ताह मे पांचटा डॉल्फीन क शिकार भ चुकल अछि। वाइल्ड लाइफ प्रोटेक्शन एक्ट 1972 क तहत एकरा वन्य संरक्षित प्राणी क रूप मे चिन्हित कैल गेल अछि। एकर हत्या क अपराध मानवीय हत्या क अपराध क बराबर अछि। तहुमे खास कए गंगैटिक डॉल्फीन क संख्या त आब मात्र गिनल- चुनल अछि। स्थानीय लोकक कहब अछि जे केवल कानून बना देबा स एकर रक्षा नहि भ सकैत अछि। सरेआम दिन क 11 बजे दिन मे कृष्णा घाट क लग मे मछुआरा निडर भ कए डॉल्फीन क शिकार करैत अछि। इ त महज संयोग छल जे हल्ला भ गेल आ ओकरा अपन शिकार छोडि़ कए भागै पड़ल। जखनधरि मछुआरा कए एकर जीवित रहबाक अंदाजा नहि भ सकत, तखन धरि ओ निजी लाभ क लेल एहि तरह क प्राणीक हत्या करैत रहताह।
मुदा नहि बचि सकल डॉल्फीन
शनिदिन ग्यारह बजे कार्मिक सचिव गांधी घाट स्थित छोटका वोट स अपन अतिथि कए गंगा दर्शन करा रहल छलाह। एहि दौरान वो गांधी घाट स लकए अन्य कई घाट क सफर करि रहल छलाह। ओ अपन अतिथि कए कहि रहल छलाह जे अगर डॉल्फिन क दर्शन भ जाए त मजा आबि जाइत। एहि पर वोट चालक कहलथि जे एतबा आसानी स डॉल्फिन नजर नहि अबैत अछि। ताबत कृष्णा घाट पर किछु लोक हल्ला करैत देखल गेल वोट कए तेजी स घाट दिस ल जाइल गेल। घाट क समीप पहुंचलाह पर अचानक चारि स पांचटा मछुआरा क हाथ मे डॉल्फिन देखि सब स्तब्ध भ गेल। लोक मछुआरा कए गिरफ्तार करबा लेल पुलिस कए फोन मिला रहल छल। मुदा जखने कार्मिक सचिव क वोट घाट दिस अबैत देखलक मछुआरा भागि गेल। फेर दोसर वोट क मदद स डॉल्फिन कए गांधी घाट आनल गेल। डॉल्फिन कए मछुआरा क चंगुल स छुड़ाकए अननिहार अशोक कुमार सिंह कहला जे जखन हमसब एकरा उठाकए एहि ठाम अनने रही त इ जीवित छल, मुदा किछु काल बाद दम तोडि़ देलक। एकरा हम सब नहि बचा सकलहुं।
गर्दन पर छल लाठी क चोट
डॉल्फिन रिर्सचर डॉ आरके सिंह कहला जे डॉल्फिन मछुआरा क जाल मे फंसि गेल छल। ओ जाल स निकलबाक कई बेर कोशिश केलक जेकर निशान ओकर पूंछ आ मुंह पर देखल गेल। जखन ओ थाकि कए चूर भ गेल त मछुआरा ओकरा निकालबाक कोशिश केलक, जाहि क्रम मे ओकर गर्दन पर लाठी स मारल गेल। चूंकि एहि डॉल्फिन क बैस काफी कम अछि, ताहि लेल इ चोट नहि सहि सकल आ एकर मौत भ गेल
नॉयलॉन क जेल मे फंसि जाइत अछि डॉल्फिन
डॉ सिंहा कहैत छथि जे मछुआरा सब नॉयलॉन क जाल इस्तेमाल करैत अछि। जेकरा बिहार मे करंटी जाल सेहो कहल जाइत अछि। चूंकि गंगा क डॉल्फिन आंनहर होइत अछि, ताहि लेल ओ अपन प्रतिध्वनि क इस्तेमाल करि शिकार करैत अछि। मुदा नॉयलॉन जाल स प्रतिध्वनि नहि आबैत अछि, जाहि कारण स ओ जाल मे आसानी स आबि जाइत अछि। फिलहाल जहि डॉल्फिन क मौत भेल अछि ओ तीन-चार माह क छल आ ओकर लंबाई 1 मीटर 16 सेंटी मीटर छल। एकर जन्म जून क करीब मे भेल होयत।
पर्यटक कए खूब रिझबैत अछि गंगैटिक डॉल्फीन
स्टेट टूरिज्म डिपार्टमेंट क डीजीएम नवीन कुमार क कहला जे गंगैटिक डाल्फीन विदेशी पाहुन कए खूब रिझबैत अछि। ओ भोर स सांझ धरि गंगा मे टकटकी लगाकए एकरा अपन कैमरा मे कैद करबाक प्रयास करैत छथि। पांडव क्रूज क जरिए विदेशी पाहुनक क गंगा प्रवास बढ़ल अछि। नवीन कुमार कहैत छथि जे इस मार्ग पर लोकक दिलचस्पी बढ़ेबा लेल गंगैटिक डॉल्फीन क महत्वपूर्ण भूमिका अछि।
छोड़ल गेल छल डॉल्फीन
पर्यटक कए रिझेबा लेल गंगा मे खास तौर स डॉल्फीन कए छोड़ल गेल छल। एहन मे एकर हत्या कए त कतई बर्दाश्त नहि कैल जा सकैत अछि। प्रशासन स अनुरोध अछि जे एहि तरहक काज मे लिप्त लोकक खिलाफ सख्त कार्रवाई कैल जाए, ताकि एहि तरहक गतिविधि कए रोकल जा सके। इ खुशीक गप जे एहि मूहिम मे आम लोककसहयोग भेटि रहल अछि। आशा अछि इ सुंदर जीव गंगा क गर्भ मे सुरक्षित रहत।
फोटो – रेखा सिन्हाक

robotstxt: allowed

filter: keep


text:
फुटबल
एसोसिएशन फुटबल जकरा प्राय: फुटबल (अङ्ग्रेजी: फुट: लात वा पद, बल) वा सकर कहल जाइत अछि, ई संसारक लोकप्रिय खेलसभमे सँ एक छी । ई एकटा सामूहिक खेल छी आ एकरा ११/११ खेलाडीसभक दुई सममूह बीच खेलल जाइत अछि । फुटबलकें सामान्यत: एकटा आयताकार घाँस वा कृत्रिम घाँस भेल मैदानमे खेलल जाइत अछि जकरा अन्तिममे एकटा गोलपोस्ट होइत अछि । खेलाडीसभद्वारा विरोधी समूहको गोलपोस्टमे अपन चालाकीद्वारा फुटबलके गोल करनाए ई खेलक उद्देश्य छी । खेलमे गोलरक्षक मात्र एकटा एहन खेलाडी होइत अछि जे फुटबल रोकैक लेल अथवा बचाबैक लेल अपन हात प्रयोग करैक अनुमति होइत अछि । समूहक बाँकी खेलाडी प्रायजका फुटबलकें प्रहार (किक)क लेल अपन टाङ्गक प्रयोग करैत अछि । तथा कहियो काल हावामे बल रोकैक लेल अपन छाती या कपारक प्रयोग करैत अछि । जुन समूह खेलक अन्त वा समय समाप्तिधरि बेसी गोल करैमे सफल होइत अछि अन्त्यमे ओ टिम विजय घोषित होइत अछि । खेलक अन्त अर्थात समय समाप्तिधरि यदि स्कोर बराबर भेलापर ओ खेलकें बराबर वा ड्र घोषित कएल जा सकैत अछि वा खेलकें अतिरिक्त समयमे ल जाए पेनाल्टी शुट आउट द्वारा जितहारक निर्णय करनाए प्रतियोगिताक स्वरुप उपर निर्भर होइत अछि ।


text:
नव दिल्ली.
दुर्गा पूजा केर शुभ पावन अवसर पर नीलम कैसेट कम्पनी 'जगदम्बा भवानी के रूप अनेक'
नामक
एमपी.-३ ल' क' बजार में आबि गेल अछि आ समस्त मिथिला मे उपलब्ध अछि. एहि मे
करीब तीस टा स' बेसी नव गीतक संकलन अछि जाहि मे अपन सुमधुर स्वर देलनि अछि
नवोदित युवा गायक किशुन भारद्वाज, कमलेश कमल आ मिथिला मे रफ़ी नाम स'
चर्चित गायक प्रेम सागर. गीतक चयन वर्तमान जुगक पसन्द आ माँग केर हिसाब स'
कयल गेल अछि. एकर संगीत निर्देशन केलनि अछि अखिलेश कुमार आ सह संगीत संयोजन
अनिल आनन्द. ओना त' सबटा गीत एक स' बढि क' एक अछि मुदा किछु ख़ास आकर्षित
कर'बला गीत जे कि सुनलाक बाद श्रोता लोकनि कें मंत्रमुग्ध क' देइत अछि.
किशुन भारद्वाजक स्वर मे- "दरभंगा मे श्यामा बिराजे", "रूप लागै छौ तोहर
अनेक","दिय' ने ललनमा हे माँ", "बड़ दुःख होइए मैया", कोना क' करब माँ विदाइ
हे", कमलेश कमल केर स्वर मे-"गे मैया रूप तोहर अनेक", "लाले चुनरी लाले
अंचरी", "आनी मानी हम नै जानी" आ प्रेम सागरक स्वर मे-"चलू -चलू माँ के
दरबार","पूजन करै छी माँ अर्चन करै छी", "हमही कियै बकलेल गै माँ" आदि गीत
केर वास्ते अपन सशक्त लेखनीक परिचय देइत गीत लिखलनि अछि- अशोक
चंचल,शैलेन्द्र झा, नवीन मिश्रा, मनीष झा "बौआभाइ", राधा सागर, सतीश झा,
बौआ झा, डा.मोहन कमल, श्रवण झा आदि.
(Report: मिथिमीडिया ब्यूरो)


text:
- श्री सतीश चन्द्र झा
स्वच्छ आ निर्मल आँखिमे जेना नोर झिलमिलाए लगैत छैक अथवा ओसक बुन्न फूल पर चमकऽ लगैत छै, तहिना ओकर ठोरो पर मुस्की नुका नञि सकैत छलैक। कखनहु कोनो बात हो कोनो प्रसंग हो ओकर मुस्की सुहागिनक लाल-लाल सिन्दुर सँभरल सोउँथ जकाँ हरदम चमकैत रहैत छलैक। सैकड़ो युवतीक छटाक तुलना मे ओकर आकर्षक व्यक्तित्वक मुस्कीक कोनहु विकल्प नहि छलैक। किओ देखै वा नञि, हमर आँखि ई सुखक लेल सदैव उत्सुक रहैत छल।कक्षामे ओ हमरे पाँजरवला बेन्च पर बेसैत छल, दिनमे कइएक बेर ओकर आ हमर आमना-सामना होइत छल, जखन देखु प्रसन्न जखन गप्प करु वैह चंचलता सँ परिपूर्ण, अपन छटा केँ आवश्यकतासँ बेसी आकर्षक बनेबामे प्रयत्नरत, अनुभा हमरा लेल प्ररेणा छल। ओकर मुस्की हमरा एतेक प्रभावित केने छल जे हम एक दिन पुछिए देने छलियैक-
लेखक- श्री सतीश चन्द्र झा,
म.न. 119, क्रॉस रोड, संत नगर
बुराड़ी, दिल्ली- 110084
सम्पर्क- 9810231588
अनुभा! एतेक मनमोहक मुस्की अहाँकेँ कतऽ सँ भेटल?
ओ हमरा दिस ताकि गंभीर भऽ गेल छल आ पुन: एकटा वैह आकर्षक छटावला मुस्की दऽ देने छल, बुझु जे ओ हमर उतर दऽ देने छल।
मुदा ओहिसँ हमरा संतोष कतऽ? हम तऽ ओकर चान एहन मुखमंडल सँ सुनऽ चाहैत छलहुँ। हमर बड़ जिद्द पर ओ कनेकालक वास्ते गुम्म भऽ गेल फेर कहलक-ई तऽ हमर स्वभाविक गुण अछि, ई नैसर्गिक अछि, कोना कहु जे कतऽ सँ भेटल।
बातो सत्ये छलैक, किञो कोना कहि सकैत अछि जे हँसब बाजब, कानव कखन ककरा कतऽ सँ भेटलै, हमहु केहन बातऽ करऽ लागल छलहुँ।
हमरा ओहिना स्मरण अछि जे परीक्षाक व्यस्त दिन छल, ओहि समय कखन साँझ होइत छल, कखन खेबाक बेर होइत छल, किछु पतो नहि रहैत छल, किताबक पन्ना आँखिमे, नचैत रहैत छल, नील रोसन इ सँ लिखल 'नोटक' वाक्य ओहिना दिमाग पर आच्छादित रहैत छल, एहने व्यस्तता सँ भरल दिनमे एक दिन एकाएक भेट भेल छल अनुभा सँ, कने ध्यान दऽ देखताहुँ तऽ उदास भऽ गेल छलहुँ-जगरना सन आँखि, ठोर पर पपड़ी जमल आ ओ मनमोहक मुस्की नहि जानि कतऽ हरा गेल छलैक, पूरा हालत अस्त-व्यस्त। ओकर एहन हालत देखि नहि जानि मनमे केहन-केहन बात आबि रहल छल, छातीक धड़कन अपन दैनिक गतिसँ तेज भऽ गेल छल-हम घवड़ायले भावे पुछलियैक-कि भेल अनुभा?
ओ चुप्प छल।
ओकरा चुप्प देखि हमरा रहल नहि भेल, ओकर दुनु कान्ह के डोलबैत पुछलियै-आखिर बात की अछि अनुभा? किएक ने बजैत छी? कहुने जे कि भेल?
ओ मुस्कीक व्यर्थ प्रयास करैत कहलक-संजू! हमर परीक्षा खराब भऽ गेल अछि, हम ठीक सँ लिखि नहि सकलहुँ अछि, एहि वर्ष पासो होयब असंभव बुझाइत अछि, आ ओकर आँखि सँ नोर खदसि पड़ल छलैक।
सान्त्वना दैत हम कहलियै-केहन बात करैत छी अनुभा, ई कोनो एहन बात तऽ नहि जाहि लेल अपन जीवने बदलि देल जाए, आदमी अपन स्वभाविक स्वभाव बिसरि खंडहर बनि जाए। अहाँ बताहि तऽ नहि भऽ गेलहुँ अछि अनुभा? देखु तऽ अपन हालत कि सँ की भऽ गेलहुँ अछि। देखु अनुभा, मेहनति करब हमर कर्तव्य थीक, सफलता, असफलता ई तऽ हमर हाथमे नहि अछि, तखन एतेक चिन्तित हैब व्यर्थ थीक। ई तऽ सर्वविदित छैकने, जे महाभारतक युद्ध मे श्री कृष्ण जनैत छलथिन्ह जे अभिमन्यु जे युवावस्थाकेँ प्राप्ते केने छल, चक्रव्यूहमे मारल जायत, यद्यपि ओ बचा सकैत छलथिन्ह तथापि ई कहि जे होबाक छैक से भइए कऽ रहैत छैक आ अभिमन्यु अपन कर्तव्यकेँ खूब नीक जकाँ निमाहलक। हुनक आँगा तऽ हम अहाँ...।
अनुभा बाजल-नहि संजू! अहाँ नहि जनैत छी, एहि वर्ष पास होयब हमरा लेल बड़ आवश्यक अछि, बेर-बेर असफलता सँ हमर स्थिति केहन भऽ गेल अछि से अहाँ जनैत छी?
हम उदास भऽ कहलियै-कि करबै अनुभा, जे होबाक रहैत छैक से तऽ भइएकऽ रहैत छैक।
प्रयास करितो ओ मनमोहक मुस्की अनुभाक मुख पर नहि आबि सकल छलै आ ओ विदा भऽ गेल छली।
किछुक दिन बाद ओ आयल छली, वैह हालति, ओहिना खिन्न, वैह उदासीक रुप।
हम पुछलियै-अहाँक भूत एखनधरि नहि उतरल अछि कि?
ओ मन्हुआयले मोन सँ कहलक-उतरि जायत। जे होबाक छल से तऽ भऽ गेल, आब कथिक लेल कानब आ कथीक भूत। ई किताब अनालहुँ अछि से लऽ लिअ।
हम आश्चर्य भऽ पुछलियैक-की अहाँ आगू नहि पढ़व? पढ़ाई-लिखाइ तऽ भागयक खेल अछि-किछु दिनक बाद हमर विवाह भऽ रहल अछि फेर केहन पढ़ब लिखब ओकर उत्तर छल। मुदा?
मुदा कि संजू? जँ किछ, कहबाक हो तऽ कहि दिअ, नञि जानि फेर भेट हैत कि नहि। हम तऽ अपन मनक गप्प कहबा लेल छलहुँ कि बीचहि मे...जै अहाँके किछु कहबाक हो तऽ कहि दिअ....लेकिन हमहु किछु कहि नहि सकल छलियैक।
हमरा लागल जेना ओ विवश छली आ विदा भऽ गेल छली मुदा एक तुफान सन बिहाडि़ छोडि़ गेल छली जाहिसँ हमर अन्त: करण आन्दोलित भऽ गेल छल, जे आइयो शांत नहि भऽ सकल छल आ कतेको प्रश्र हमर मनमे अउनाइत रहल हम किछु कऽ नहि सकलहुँ।
आब हमहुँ बैकक नौकरी करऽ लागल छलहुँ, एहि वर्ष गृहस्थी जीवन मे प्रवेश केने छलहुँ। आफिस जयबाकाल पत्नी कहने रहथि-हे सुनै छी, आइ कने जल्दी चलिआयब आइ साँझमे अस्पताल जयबाक अछि। से किएक? कि अपस्तालक....
धूर जाऊ-अहाँके तऽ हरदम हँसीए मजाक बुझाइत अछि, हमर गामक जे फुचाइ बाबू छथिन ने, तिनके बेटी अनुभा अस्पतालमे भर्ती छैक, कने जिज्ञासा कऽ लेनाइ जरूरी ने छैक-हँ...हँ अवश्य, यैह सब तऽ समाज में, परिवारमे नाम रहि जाइत छैक, मुदा अनुभाक नाम सुनितहि हमर मन डरा गेल छल, मनमे एक अजीब सन भयक संचार होमऽ लागल छल, मुदा मन के सम्हारैत ऑफिस विदा भऽ गेलहुँ।
साँझ मे अस्पतालक वास्ते विदा भेलहुँ, मुदा रिक्सा पर मन घ बड़ा रहल छल आ रहि-रहि कऽ एक्के बातक डर भऽ रहल छल जे बैह अनुभा तऽ नहि अछि। एहि बात सँ भरि देहमे पसेनाक बुन्न छोडि़ देने छल, जेबी सँ रूमाल बहार कऽ हम पोछ लागल छलहुँ। जाड़ोमे पसेना छुटि गेल, कि अस्पतालक डर होइत अछि? नहि...नहि एहन बात नहि छैक, ऑफिस सँ अएलाक बाद तुरन्ते विदा भऽ गेलहुँ अछि ताहि कारण मन कने थाकल बुझाइत अछि-हम पत्नीक बातकेँ अनठियबैत कहने रहियैन्ह।
अस्पताल पहुंचलहु तऽ ओहिठाम हड़बिरड़ो उठल छल, डाक्टर, नर्स आ कम्पाउण्डर सब किञो इम्हर सँ ओम्हर दौड़-बरहा कऽ रहल छल। ऑपरेशन घरक एक कोनमे बैसल शोक संतप्त परिवार दिस हमर पत्नी चलि गलीह आ गप्प केलाक बाद ओहो उदास भऽ गेल छलीह, एहि सबटा घटनाक हम मूक दर्शक बनल रहलहुँ जेना एही वास्ते आयल रहि।
ओहिठाम कातमे बैसल एकटा अति शोक संतप्त युवक दिस हम बढि़ गेल छलहुँ, हुनकहि सँ ज्ञात भेल जे हुनकहि पत्नीक आपरेशन भऽ रहल छनि, संगहि इहो कहलनि जे जहिया सँ हुनक विवाह भेलनि अछि तहिया सँ पत्नी अस्वस्थे रहैत छथिन आ ताहिमे दोसर बेर माँ बनि रहल छथि। डाक्टर लोकनिक कहब छनि जे बच्चा तऽ बाँचि जायत मुदा...
नहि...नहि...एहन बात नहि बाजू सभक रक्षा भगवान करैत छथिन, ऐना जँ अहिँ करब तऽ फेर....
एहि बीच कन्नारोहट उठि गेल छलै, ओहो युवक आम्हरे दौड़ गेल छलाह मुदा पत्नी सदाक लेल संग छोडि़ गेल छलथिन। हमरो आँखि सँ नोर टघरऽ लागल छल आ धीरे-धीरे हमहु ओम्हरे डेरा बढ़ा देने छलियैक।
अनुभा...! एकाएक ओकर शव देखि हमर बढ़ल डेग रूकि गेल छल। हमरा जकर अनुमान भेल छल ओ साक्षात सामने छल, वैह अनुभा जे कहियो हमर प्रेरणा छल। हम तऽ कल्पना मे नहि सोचने रहि जे अनुभा सँ फेर भेट हैत मुदा बिडम्बना देखु जे भेट भेवो कयल तऽ लाशक रुप मे। ओकरा संग बीतल युवावस्थाक दिन हमिरा ओहिना स्मरण आबऽ लागल छल, देह थरथराए लागल छल, कहुनाकऽ अपनाकेँ सम्हारैत कहुना कऽ डेग आगू बढ़ेने छलहुँ। डाक्टर लोकनि सँ ज्ञात भेल जे एकर मुख्य कारण जल्दीए दोसर बेर माँ बनब अछि कारण एक बच्चाक बाद शारीरिक रुपँ ओ ततेक ने कमजोर भऽ गेल रहथि जे दोसर बेरक हेतु ओ एखन तीन-चारि वर्ष धरि माँ नहि बनि सकैत छलीह, मुदा से नहि भऽ सकल छलनि...। बादमे हमरा दुखो भऽ रहल छल जे ओहि युवक केँ हम बहुत बातो कहि देने रहियैन जे पढि़-लिखि गेलाक बादो अहाँलोकनि भावुकताक प्रवाह मे ऐना ने बहि जाइत छी जे भविष्यक कोनो चिन्ते नहि। जँ आइ उचित परिवार नियोजनक कार्य प्रणाली पालन केने रहितहु तऽ आइ एहन परिस्थिति नहि अबैत, हमर बात पर ओ कानऽ लागल छलाह आ हमरो आँखि सँ नोर खसि पड़ल छल।


text:
मैिथली साहित्यके विकासमे ऐतिहासिक कदम
- जितेन्द्र सहयोगी
मैिथली भाषा, साहित्यके विकासमे योगदान करनिहार लौकनिके पुरस्कृत कर मैिथली भाषाक महाकवि विद्यापति पुरस्कार गुठी स्थापनार्थ अक्षयकोषके लेल नेपाल सरकारके तरफ सँ एक कराडे रकम विनियोजन केलक समाचार प्रसारण होइते गैरमैथिली भाषाके सिद्धहस्त व्यक्ति सभके दिमाग कुमहारक चक्र जका घुिमरहल अछि, हुन्का सभके घुर्मी लागिरहल अछि । सकारात्मक, रचनात्मक विचारहरू जन्मौनिहार दिल आ दिमाग सभमे ग्रहण लागि गेल अछि । जे बहुत बिडम्बना, आ दुखद यथार्थ अछि ।
किछ दिनसँ मेिडयामे दखे रहल अछि हुन्का सभके प्रतिक्रिया । एहेन प्रतिक्रिया कियाक आबि रहल अछि, बुझि नई पाइव सकैत अछी । आखिर ई प्रश्नके उत्तर के कोनाक देत ?
ई बजटे भाषण नेपाली भाषा साहित्यक लेल थप कोनो बजेट बिशेष रुप सँ नहि छटुयाओल गेल अछि । नेपाली भाषा नेपालके एकटा प्रमुख राष्ट्रभाषा अछि । ई बात सर्वविद्धिते अछि की अखनधरि ई भाषाके एकाधिकार सगरो अछि । मुदा नेपाल सरकार दिशसँ अई बेरक बजेट भाषणमे मैि थली भाषा, साहित्यके विकास, सम्बधर्न , सरंक्षण आ प्रवर्धनमे रकम छुटयाओल गेलाक बादमे गैरमैथिली साहित्यकार, रंगकर्मी, भाषाविद,् संस्कृतिविद,् संगीतकर्मी, कलाकर्मी सभके कञ्चट धिप लागल अछि। जकरा स्वभाविक मानल नहि जेबाक चाही ।
एकेटा मात्र भाषा मैिथलीके विकासक लेल सरकार अतके रकम छटुयाबक नहि चाही, दोसर भाषके सौतिन नहि मानबाक चाही, सरकारक ई रवैयाके खिलाप उतर परतै कहिक संचार माध्यमसँ अपन अमृतवाणी सभ फिजारहल अछि । मुदा ओ सभ ई बात बिसरि गेल अछि जे अखनतक नेपालके नेपाली भाषा बाहेक सभ भाषाके सौतीनके धियापुताके जका व्यवहार करतै छल । अखनतक नेपाली भाषाके मात्र सरकार अपन कोरामे राखिक चलतै छल आ दुध भात खियाबै छल । मुदा ई बेरक सरकार अए रबैयाके तोडिक दोसर भाषा सभप्रति बहुत न्याय केने अछि । कार्लमाक्सके शब्दमे कहीत बुर्जुवा संस्कारके सिसा टुिटगेल अछि ।
मुदा एकर ई अर्थ कहियो नहि लागे कि नेपालमे बाजल जाइत सभ भाषा, साहित्यके योगदान करनिहार सजर्क सभके सरकार नहि देखे । मैथिली मात्र किया? सब भाषाके दखेबाक जरुरी भगेल अछि । सरकारके मैिथली जका नेवार, भोजपुरी, अवधि, धिमाल, तामाङ आदि सभ भाषाके विकासार्थ विशेष बजेट सहित कार्यक्रम आ कार्यनीति लाबबाक काम एकदम जरुरी सेहो भगेल अछि । नहि त खतराके संकेत दिख सकैय।
वास्तविकता ई सोहो अछि, सरकारके नजर मैिथली भाषाके लेल मात्र बजटे विनियाजे न करबला बातमे सरकार दिश सँ त्रुटी सेहो अछि। मुदा अतेक बहुत निराश होबके कोनो जरुरी सहो नहि छय। इतिहासके पाना कनिको उन्टाक जँ देखी त एक बहुत निक काम सरकारके लाइग सकैय ।
सत्यके आत्मसाथ जखन करब तखन कोनो भाषी होइतो ओ कहताह कि मैथिली भाषाके साहित्यमे सरकारके आँखि परनाइ एकदम न्यायोचित अछि, जायज अछि । जे नजर अखन नहि बहुत बर्ष पहिन्हे परबाक चाही, से अई बेरक बजेटमे परल ।
अइबेरके २२ दलीय सरकारके अर्थमन्त्री बजेटमे बजेटके सामाजिक आ सांस्कृतिक शीर्षकमे कहल गेल अछि, सब जाति र जनजातिक भाषा, साहित्य, कला, संगीत आ संस्कृितके संरक्षण, सम्बद्धर्न , प्रदर्शन केल जते ।
ओही शिर्षकमे मैथिली भाषा साहित्यके विकासमे महत्वपूर्ण योगदान देिनहार व्यक्ति सभके पुरस्कार दिय महाकवि विद्यापति पुरस्कार गठुी स्थापनाकर अक्षयकोषके लेल एक करोड रुपैया विनियोजन केने अछि, जे सम्पूर्ण मिथिलावासी सभके लेल एकदम सुखद समाचार बनल गेल अछि ।
नेपाल सरकारके इतिहासे मे मैिथली भाषा, साहित्यके विकासके लेल केल गेल ई पहिल आ प्रशंसनीय कार्य अछि। अए सँ पूर्व कुनो सरकार चाहे ओ राणाकालिन हो, आ राजाकालीन हो या हो प्रजातन्त्र के आ लाके तन्त्र के हो। करिब साढे दुई सय बर्ष पहिन्हे सँ शाहकालिन इतिहास लिखके सुरुवात सँ अखनतकमे सायद ई एहन कार्य भेल अछि । अए कार्यके एक मैथिली भाषी, मैथिली भाषा साहित्यके बिद्यार्थीके हैसियत सँ हम अए सरकारके ई साचे के बहुत बहुत धन्यवाद दबे चाहबनि ।
ई ध्रुवसत्य बात अछि कि कला, भाषा, साहित्य आ संस्कृति दशे के राष्ट्रिय धरोहर अछि, राष्ट्रके गहना अछि, दशे नामक किताबके पहिल पृष्ठ अछि । देशके मेरुदण्ड आर्थिक क्षेत्र भेलो सँ ई रचनात्मक क्षत्रे सभके महत्व आथिर्क क्षत्रे सँ कम कहियो नहि रहलै । दशे क अनुहार स्पष्ट देखाबबला काम कुनो भी देशके भाषा साहित्ये सबसँ पहिने करतै आबि रहल छै ।
अतः एहन क्षत्रे मे सरकारके ययोथित मात्रामे लगानी नहि करे त दशे क अर्थतन्त्रो धरायशी बनि सकै छै । साहित्य, कला, संस्कृति, संगीत, दशे के कनु अगं आ क्षत्रे से सम्बन्ध जडु ल नहि छै । हरके अगं से अन्नयोश्रित सम्बन्ध रहै छै भाषा, साहित्यके । चाहे ओ क्षेत्र राजनैतिक, आर्थिक, सांस्कृति, सामाजिक, कानुनी, आदि कोनो क्षेत्र रहे । अतः दोसर क्षत्रे मे कतबो लगानी करितो बालुमे पानी ढारे सरह होतै मुदा भाषा, साहित्य, संगीत, कला, संस्कृति, खेल आदि रचनात्मक क्षत्रेमे जँ लगानी नहि करे त देशक काला संस्कृतिमे सिधे पइर सकैय ।
एकटा साहित्य केवल मनोरंजके लेल नहि लिखाइ छै, एकटा चित्र केवल भित्ता सजाबके लेल नहि रगं भराइ छै, एकटा अभिनय केवल दिखाबीके लेल नहि खेलल जाइ छै, एकटा गीत केवल समय कटाब मात्र नहि गाबल जाइ छै । एकर भितरमे बहुत सामाजिक, आर्थिक, सांस्कृतिक, राजनैितक, नैितक, शैिक्षक, स्वास्थ्य, राष्ट्रिय सहित भावनात्मक तत्व सभ अमिट वनिक समाहित भेल रहै छै । अए क्षेत्रक उपक्षाके अर्थ भुक खानाके बराबर मानल जाइ छै ।तखन पेट के कि हाल होतै ? आदमी केहन हाल होतै ?
नेपालमे बहुत भाषाक साहित्य सभ प्रत्यक्ष, आ परोक्ष रुपमे योगदान करै रहल सत्य सबके आगा रौद सन स्पष्ट अछि । नेपाली भाषाके बादमे सायद दोसर स्थान मैिथली भाषाक रुपमे दले जाइत अछि । जनसंख्याके हिसाबसँ सेहो मैिथली भाषी सभ दोसर स्थानमे अछि । मुदा भाषा साहित्यके विकासके दृष्टिकोण सँ देखल जाइ त नेपाली भाषा साहित्यके सेहो मैथिली भाषा ठारेठारे चित्त क क गिरादेतै ।
नेपाली भाषाके साहित्यक जनम होबसँ पहिन्हि मैिथली भाषाक साहित्य अपन प्रभुत्व जमादेने छल । अए बात कोइ काटि नहि सकत । साहित्यके विकास, विस्तार, प्रवर्धन पक्षके देखल जाइ त नेपाली भाषाके साहित्य सँ बहुत जेठ अछि मैिथली भाषाके साहित्य । आवर कही त नेपाली भाषा साहित्यके बाप, बाबा, परबाबा सेहो कहल जा सकैछै । ई बात दारु पिक कोइ दरुपिबा नहि कहि रहल अछि । ई सत्य इतिहासके सुनहरी अक्षर बता रहल अछि ।
नेपाली भाषा साहित्यके विकास भेलाक दिन बेसी भेलो नहि छै । मैिथली भाषा साहित्यके विकास भेलो बाह्र तेह्र सताब्दी भगेल अछि । करिब दु सो साइठ बरिस पहिने नेपाली साहित्यके विकास भेल प्रमाण सभ भेटैत अछि जखन मैिथली भाषा साहित्यके विकास त दोब्बर मात्र नहि, तेब्बर मात्र नहि, पाँचबर सँ बेसी बरिस पहिन्हि भले प्रमाण इतिहासके किताब सभमे समाविष्ट अछि । मैथिली साहित्यके आदिकाल इ. सं. ८०० सँ १३०० मानल जाइत अछि । संस्कृत के महाकवि कालिदास सेहो एक मैिथल छेलाह, सत्य बुिझते त ई बातके प्रमाण पर्याप्त भगेल होत । आव हुन्कर विक्रमोर्वशीय नाटक चतुर्थ अंकक एकटा दोहा अए बातके जीबतिजागति प्रमाण अछि की मैथिली भाषा तात्कालीन समयमे प्रचलनमे चलिआएल छल । नेपाली सँ मैथिली भाषाके साहित्य जठे होभाक कारण एकटा योहो अछि की मिथिलाक्षेत्र नेपालमे मात्र नहि भक भारतमे सेहो परैत अछि ।
मुदा दुखक बात ई अछि कि एहन गरिमामय इतिहास मैिथली भाषाके साहित्य हाल किछ साल आबिक पिछडि गेल अछि। भारतमे हिन्दी आ नेपालमे नेपाली भाषाके जहिया सँ राष्ट्रभाषाके स्थान देबके घोषणा भेल, तहियासँ मैिथली भाषाके प्रगति जए अनुपातमे होइ त छल, हेबाक चाही, से अनुपात सँ बहुत बहुत कम भगेल अछि । मुदा ई बजटे क रकम विनियाजे नके बाद मैिथली साहित्य सारा साहित्यकाशमे उर्जा प्रदान क सके, ई आशा करी ।
अई कारण सँ सेहो मैिथली भाषा, साहित्य, कला, संस्कृतिके संरक्षण, विकास करबाक एकदमजरुरी भगेल छल ।मैथिली भाषा, साहित्यमे मरिमरिक आधा पेट खाक काम करनिहार स्रष्टा सभके ई बजेट हौसला सेहो बढाबमे सहयोगी भूिमका निर्वाह कइर सकैय ।
मैिथली भाषिक, सांस्कृितक महत्व अई बरेक सरकार किछ मात्रामे बुिझ रहल जका दखे रहल अछि । आब बजेटके लागू कुन धरी होत? ई देखके बाँकी अछि । कहीँ बानरके हात नारीयर जका नहि भजाय । आसा करी सकारात्मक रहे ।
- 1844 reads


text:
इस्कॉन (ISKCON) आ भारतीय संस्कृति के विनाश
अहि जन्माष्टमी (१७ अगस्त २०१४) के निर्जला उपास कैने रही – जं सत्य बाजी तं – कनियाँ के उपास में संग देने रहियनि।
संध्याकाल स्वाभाविक रूपें कोनो मंदिर जाय दर्शन करबाक – आ नॉएडा इस्कॉन (ISKCON) मंदिर पहुंचलहुं। ओतय पहुँचि पता लागल जे – नॉएडा इस्कॉन में जन्माष्टमी १८ अगस्त २०१४ के मनाओल जायत। आब त सभ टा पावनि-तिहार आ उत्सव दुदिना भs गेल अछि तैं मोन में कोनो तेहन प्रतिक्रिया नहिं भेल। मंदिर सं लौटला उपरांत कनियाँ अपन उपास के निर्जला सं सजला में परिवर्तित क लेली आ हम यथावत रहलहुं।
१८ अगस्त के कनियाँ जिद करs लगली – भगवानक जन्माष्टमी देखब नॉएडा इस्कॉन मंदिर में। कनियाँ के जिद के आगा त मर्यादा पुरुषोत्तम श्रीराम के नहिं चललन्हि आ रामायण सन ग्रन्थ के रचना भेल – हमर कोन बात। राति १० बजे के आसपास मंदिर पहुँचलहुँ। साज-सज्जा उत्तम आ भीड़ भयंकर।
राधाकृष्ण के १०८ कलश सं अभिषेक कयल गेलन्हि। वातावरण भक्तिमय रहैक।
एकटा आचार्य एलाह – आ भक्तक भीड़ के संबोधित करैत बजलाह – “टुडे इज लॉर्ड कृष्णाज बर्थडे”। मोन कनेक खट्टा भेल।
आगा कहलखिन- “फाइव थाउजेन्ड टु हन्ड्रेड एन्ड xxxx(इ संख्या हमरा याद नहिं अछि) इयर्स एगो लॉर्ड कृष्ण वाज बॉर्न”। मोन आर खट्टा भ उठल – अजुका पीढी मुल ग्रन्थ के अध्ययन त करैत नहिं अछि – इ झूठ-फूसि बात सुनि ओकरे सत्य मानि लैत अछि। अंग्रेज द्वारा फैलाओल एकटा फुसि बात सत्य जकां डंका के चोट पर बताओल जा रहल छल।
आगा घोषणा कयल गेल जे आब भगवान के जन्मदिन के उपलक्ष्य में “केक कटिंग” सेरेमनी हेतै।
मोन क्षुब्ध भ उठल। कनियाँ के कहलियनि – इ पापकर्म हम नहिं देखि सकब, अहाँ के देखबाक अछि त देखू। कनियाँ के बियाह सं पहिने के पालन-पोषण छद्म-अंग्रेज़ी पद्धति सं भेल छन्हि – ओ प्रायः भ्रमित रहैत छथि की ओ अंग्रेज छथि की मैथिल। हम हुनका भ्रम सं निकालैत कहलियनि – हम बाहर ठाढ छी – जखन जयबाक होय – फोन क देब।
पता नहिं बियाहक बाद के संस्कार जोर मारलकन्हि आ की बियाहक पहिले के संस्कार कमजोर परलन्हि – ओ फोन केली हम बाहर आबि रहल छी।
अहि बीच मंदिर के अंदर स बड्ड जोर सं मानव-ध्वनि एलै – “हैप्पी बर्थडे टु यु श्री कृष्ण……….”
इस्कॉन दावा त करैत अछि पच्छिम के देश में श्री कृष्ण आ भारतीय संस्कृति के प्रचार के – आ हम देखलहुं जे जन्माष्टमी के पच्छिम देशक सभ्यता आच्छादित क देलक।
अहि घटना के जतेक निंदा कयल जाय से कम अछि।


text:
औरंगाबाद। मुख्यमंत्री नीतीश कुमार औरंगाबाद जिलाक नवीनगर मे शनिदिन 1980 मेगावॉट क्षमता वाला नवीनगर सुपर थर्मल पावर परियोजना क शिलान्यास केलथि। राष्ट्रीय ताप बिजली निगम (एनटीपीसी) आ बिहार राज्य विद्युत बोर्ड क एहि संयुक्त उपक्रम पर 13 हजार करोड़ टका क लागत एबाक सम्भावना अछि। एकटा अधिकारी क अनुसार, परियोजना लेल 2883 एकड़ जमीन क बंदोबस्त कैल गेल अछि। एहि ठाम पहिल चरण मे 1980 मेगावॉट आ फेर 1320 मेगावॉट क्षमता क बिजली घर क निर्माण कैल जाएत। एहि बिजली घर में बिहार क 69 प्रतिशत हिस्सेदारी होएत। गौरतलब अछि जे बिजली क समस्या स जूझि रहल बिहार कए एहि परियोजना स काफी हद तक बिजली क समस्या हल हेबाक उम्मीद अछि। परियोजना लेल कोयला क सप्लाई नॉर्थ कर्णपुरा खान स होएत, जखनकि सोन नदी स पाइन क सप्लाई कैल जाएत। परियोजना स 2015 मे बिजली उत्पादन क उम्मीद अछि।
मुख्य पृष्ठ समाचार नवीनगर सुपर थर्मल पावर परियोजना क शिलान्यास


text:
नई दिल्ली। ईएसआई आ रेलवे बिहार मे मेडिकल कॉलेज बना रहल अछि। देश मे डॉक्टर क कमी स निबट क लेल ईएसआई आ रेलवे मेडिकल कॉलेज इ फैसला लेलक। ईएसआई अगिला सत्र स 20 टा मेडिकल कॉलेज शुरू करत जखन कि रेलवे 18 टा कॉलेज खोलबाक घोषणा केलक। एहि मे 5 टा कॉलेज अगिला सत्र स शुरू भ जाएत। ईएसआई क मेडिकल कॉलेज मे लगभग 25 फीसदी सीट हुनकर लाभार्थी क बच्चा कए लेल रिजर्व रखल जाएत जखन कि रेलवे क करीब 10 फीसदी सीट रेलवेकर्मी क बच्चा क लेल रखल जाएत। कानपुर, फरीदाबाद, दिल्ली, पटना, मंडी, अलवर, बेंगलुरु, हैदराबाद, अहमदाबाद, कोल्लम, मुंबई, चेन्नई, कोयंबटूर, कोलकाता, जलपाईगुड़ी मे ईसआई क मेडिकल कॉलेज खोलल जाएत।
मुख्य पृष्ठ समाद विशेष ईएसआई आ रेलवे बिहार मे बना रहल अछि मेडिकल कॉलेज


text:
दुर्गा पूजा प्रमुख पावनि अछि. शक्ति उपासना केर महान उत्सव कें दशमी, दशहरा वा नवरात्र सेहो कहल जाइत अछि. नौ दिन माँ शक्तिक नओ रूप केर आराधनाक बाद दशम दिन विजयादशमीक रूप मे मनाओल जाइत अछि. बंगालक दुर्गा पूजा बेस नामी अछि त' गुजरात केर डांडिया लोकक धियान आकर्षित करैत अछि. शक्तिक उपासक मिथिला मे ई पावनि बेस विधिपूर्वक कयल जाइत अछि.
> प्रथम शैलपुत्री रूप मे मायक पूजा
वन्दे वांछित लाभाय चन्द्रार्द्वकृत शेखराम।
वृषारूढ़ा शूलधरां शैलपुत्री यशस्विनीम॥
श्री दुर्गा केर प्रथम रूप श्री शैलपुत्री छनि. पर्वतराज हिमालय केर धिया छथि तें शैलपुत्री कहल जाइत छनि. नवरात्र केर प्रथम दिन हिनक पूजा ओ आराधना कयल जाइत छनि. हिनक आराधना सं मनोवांछित फल प्राप्त होइछ.
> दोसर दिन माता ब्रह्मचारिणी केर आराधना
दधना कर पद्याभ्यांक्षमाला कमण्डलम।
देवी प्रसीदमयी ब्रह्मचारिण्यनुत्तमा॥
श्री दुर्गा केर दोसर रूप श्री ब्रह्मचारिणी छनि. ई भगवान शंकर कें पति रूप मे प्राप्त करबाक लेल घोर तपस्या कयने छलीह. नवरात्रि केर दोसर दिन हिनक पूजा-अर्चना कयल जाइत छनि. जे दुनू कर-कमल मे अक्षमाला एवं कमंडल धारण करैत छथि. माँ ब्रह्मचारिणी सदैव अपन भक्त पर कृपादृष्टि रखैत छथि.
> तेसर दिन माता चंद्रघंटा केर पूजा
पिण्डजप्रवरारूढ़ा चण्डकोपास्त्रकैयुता।
प्रसादं तनुते मद्यं चन्द्रघण्टेति विश्रुता॥
ADVERTISEMENT
श्री दुर्गा केर तृतीय रूप श्री चंद्रघंटा छनि. इनके मस्तक पर घंटा आकार केर अर्धचंद्र छनि. नवरात्रि केर तृतीय दिन हिनक पूजन कयल जाइत अछि. हिनक पूजन सं साधक कें मणिपुर चक्र कें जाग्रत होयबाक सिद्धि स्वतः प्राप्त होइत अछि आ सांसारिक कष्ट सं मुक्ति भेटैत अछि. हिनक आराधना सं मनुक्ख केर हृदय सं अहंकार केर नाश होइत अछि. माँ चन्द्रघण्टा वैभव तथा ऐश्वर्य प्रदान करैत छथि.
> चतुर्थ रूप श्री कूष्मांडा
सुरासम्पूर्णकलशं रूधिराप्लुतमेव च।
दधानाहस्तपद्याभ्यां कुष्माण्डा शुभदास्तुमे॥
श्री दुर्गा केर चतुर्थ रूप श्री कूष्मांडा छनि. अपन उदर सं अंड अर्थात् ब्रह्मांड कें उत्पन्न करबाक कारण सं हिनका कूष्मांडा देवी कहल जाइत छनि. नवरात्रि केर चतुर्थ दिन हिनक पूजा कायल जाइत छनि. श्री कूष्मांडा केर उपासना सं हृदय कें शांति एवं लक्ष्मी केर प्राप्ति होइछ.
> पंचम स्कंदमाता
सिंहासनगता नित्यं पद्याञ्चितकरद्वया।
शुभदास्तु सदा देवी स्कन्दमाता यशस्विनी॥
श्री दुर्गा केर पंचम रूप श्री स्कंदमाता छनि. श्री स्कंद (कुमार कार्तिकेय) केर माय होयबाक कारणें हिनका स्कंदमाता कहल जाइत अछि. नवरात्रिक पंचम दिन हिनक पूजा आ आराधना कयल जाइत अछि. सिंह केर आसन पर विराजमान तथा कमल केर पुष्प सं सुशोभित यशस्विनी देवी स्कन्दमाता शुभदायिनी छथि. हिनक विग्रह मे भगवान स्कंद बालरूप मे कोरा मे विराजित छथि. माय कें चारि हाथ छनि. हिनक वर्ण एकदम शुभ्र छनि. ई कमल आसन पर विराजमान छथि तें हिनका पद्मासना सेहो कहल जाइत अछि. सिंह हिनक वाहन छनि. हिनक उपासना सं सभ इच्छा पूर्ण होइत अछि.
> छठम माँ कात्यायनी
चन्द्रहासोज्जवलकरा शार्दूलावरवाहना।
कात्यायनी शुभं दद्यादेवी दानव घातिनी॥
श्री दुर्गा केर षष्ठम् रूप श्री कात्यायनी अछि. महर्षि कात्यायन केर तपस्या सं प्रसन्न भ' आदिशक्ति हुनका ओतय पुत्री रूप में जनम लेलनि. तें कात्यायनी कहबैत छथि. हिनक आराधना सं भक्त केर सभ काज सरल एवं सुगम भ' जाइत अछि. चन्द्रहास नामक तलवार केर प्रभाव सं हिनक हाथ चमकैत रहित अछि. श्रेष्ठ सिंह हिनक वाहन छनि.
ADVERTISEMENT
मिथिला भरि मे बेलनत्ती: षष्ठी कें मिथिला भरि मे बेल नओतल जाइत अछि. पूजन अनुष्ठान केर संग बेल नओतल जाइत अछि. आ फेर अगिला भोरहरबा मे बेल तोडि क' आनल जाइत अछि आ दुर्गा प्रतिमा केर सोलहो श्रृंगार कयल जाइत अछि. एकर बादे मायक पट भक्त लेल फुजैत अछि. एहि कें बादे पूजन उत्सव मे बदलि जाइत अछि.
> सप्तमी कें श्री कालरात्रि केर पूजन
एकवेणी जपाकर्णपूरा नग्ना खरास्थिता।
लम्बोष्ठी कर्णिकाकर्णी तैलाभ्यक्तशरीरिणी॥
वामपादोल्लसल्लोहलताकण्टक भूषणा।
वर्धन्मूर्धध्वजा कृष्णा कालरात्रिर्भयंकरी॥
श्री दुर्गा केर सप्तम रूप श्री कालरात्रि छनि. ई काल केर नाश करयबाली छथि. नवरात्रि केर सप्तम दिन हिनक पूजा आ अर्चना कयल जाइत अछि. एहि दिन साधक कें अपन चित्त भानु चक्र (मध्य ललाट) मे स्थिर क' साधना करबाक चाही. ई भगवती सभ दुःख-संताप हरण करयबाली छथि.
ADVERTISEMENT
> महाष्टमीक दिन महागौरी केर पूजा
या देवी सर्वभूतेषु माँ गौरी रूपेण संस्थिता।
नमस्तस्यै नमस्तस्यै नमस्तस्यै नमो नम:।।
महाष्टमीक दिन महागौरी केर पूजा केर विशेष विधान अछि. मां गौरी कें शिव केर अर्धागनी आ गणेश केर माय रूप मे चिन्हल जाइत अछि. महागौरी केर शक्ति अमोघ आ सद्यः फलदायिनी अछि. हिनक उपासना सं पूर्वसंचित पाप सेहो विनष्ट भ' जाइत अछि. भगवती महागौरी वृषभ केर पीठ पर विराजमान छथि, जिनक मस्तक पर चन्द्र केर मुकुट छनि. अपन चारि भुजा मे शंख, चक्र, धनुष आ बाण धारण कयने छथि. महाष्टमी कें पूजनोत्सव केर अलगे धूम रहैत अछि.
> अंतिम स्वरूप श्री सिद्धिदात्री
सिद्धगंधर्वयक्षादौर सुरैरमरै रवि।
सेव्यमाना सदाभूयात सिद्धिदा सिद्धिदायनी॥
श्री दुर्गा केर नवम् रूप श्री सिद्धिदात्री अछि. ई सभ प्रकारक सिद्धि देबयबाली छथि. सिद्धिदात्री केर कृपा सं मनुष्य सभ प्रकारक सिद्धि प्राप्त क' मोक्ष पयबाक मे सफल होइत अछि. मार्कण्डेयपुराण मे अणिमा, महिमा, गरिमा, लघिमा, प्राप्ति, प्राकाम्य, ईशित्व एवं वशित्वये आठ सिद्धि कहल गेल अछि. भगवती सिद्धिदात्री उपरोक्त संपूर्ण सिद्धि अपन उपासक कें प्रदान करैत अछि. माँ दुर्गा केर एहि अंतिम स्वरूप केर आराधनाक संगहि नवरात्र केर अनुष्ठानक समापन होइत अछि.
ADVERTISEMENT
विजयादशमी: दशमीक दिन त्योहारक समापन होइत अछि. एकरा विजयादशमी कहल जाइत अछि. एहि दिन मिथिला कें छोडि देशक आन भाग मे रावणक पुतला जड़ाओल जाइत अछि. एही दिन भगवान राम राक्षस रावण केर वध क' मिथिलाक धिया सिया कें मुक्त करओने छलाह.


text:
कि सभ अंग्रेज चलि गेल ?
राति मे सुतय काल एकटा बात मोन मे घुसि पड़ल. आब ओ बात ऐना घुरिआएल जे काफी देर तक सुतलौं नहि. मन मे फंसल अछि. एहि बारे मे पढि नहि पाएल छी. अगर अहां सभ के जानकारी होए आ पढ़ने होए त बताबय के कोशिश करब.
बात ई अछि जे भारत के 15 अगस्त 1947 मे जखन आजादी मिलत तखन देश मे हजारों...लाखों के संख्या मे अंग्रेज रहल होएत. अंग्रेज अपन राज चलाबय लेल देश के कतेक लोक के अपना संग मिलौने होएत.
अंग्रेज भारत के हजारों लोक के पैघ-पैघ पद पर बैसा...उपाधि द अपना पक्ष मेकरने होयत. देशक सैकड़ों राजा-महाराजा मे सं पांच-दसोटा त अंग्रेजक संग देने होएत. अंग्रेजक शासन काल मे ओकर प्रशासन चलाबय लेल कतेक बड़ला-बड़का अफसर रहल होताह.
अंग्रेजी शासन काल मे देश के सैकड़ों लोक जी-हजूरी करैत होएताह. डीएम-कलक्टर सं लsक बड़का-बड़का पोस्ट पर होताह. अंग्रेज के आगां-पाछां करैत होएताह अंग्रेजक जुल्मी कानून के लागू कराबय लेल ओकर संग दैत होताह.
ओहि टाइमक लखपति... करोड़पति अपन बिजनेस चलाबय लेल अंग्रेज अफसर...शासक के चुमाऔन चढ़ाबैत होएत. ओहि टाइम के कतेक प्रबुद्ध लोक अपन काज निकालय लेल अंग्रेज के सामने सर झुकाबैत होएत.
कतेक लोक समाज मे रौब के लेल... सम्मान के लेल अंग्रेजी हुकुमत के करीबी होए के दंभ भरैत होएत. नहि जाने कोन-कोन तरहे अंग्रेज के संग दैत होएताह. हुकुम के पालन करय लेल भारत के आम लोक पर जुल्म करैत होएताह.
आब हमर सवाल ई अछि जे जखन भारत के आजादी मिलल त कि सभ अंग्रेज भारत छोड़ि क चलि गेल की ? आ फेर बहुत संख्या मे अंग्रेज भारतहि मे रहि अपन जड़ि मजबूत करैत रहल.
आजादी सं पहिने अंग्रेज के संग देबय वाला अफसर...बिजनेसमैन...सम्मान पाबय वाला...अंग्रेजी ऑर्डर के पालन कराबय लेल देश पर जुल्म करय वाला लोक कि अंग्रेजक संग ब्रिटेन चलि गेलाह की?
आ फिर अंग्रेज के जएतहि आजाद भारत के प्रशासन के हिस्सा बनल रहलाह. अंग्रेजी कानून के आगां बढ़ाबैत रहलाह ? ओहि टाइम अंग्रेज के संग देबय वाला लोक कि आइओ देशक प्रमुख पद पर विराजमान त नहि अछि?
अंग्रेजक जु्ल्मी शासन मे कदम पर कदम पर मिलाबय वाला लोक कि आइओ देश के लोक पर जुल्म त नहि करि रहल छथिन्ह? ओहि टाइम अंग्रेजक संग देबय वाला किछ नेता... अधिकारी के हम आइओ सम्मान त नहि करि रहल छी?
ओहि टाइम फूट डालो शासन करय के नीति अपनाबय वाला लोक आइओ प्रमुख पद पर बैसि देश के तोड़य के कोशिश मे त नहि लागल अछि ? ओ आइओ फूट डालो...शासन करो के नीति पर चलि देशक सामाजिक तानाबाना के छिन्न-भिन्न करय मे त नहि लागल अछि?
अंग्रेजक गेलाहक के बादहुं काफी संख्या मे ओहि जमानाक नियम-कानून किएक चलि रहल अछि? ओकरा बनाएल राखल मे ओहि गुट के हाथ त नहि अछि?
ओहि जमाना मे अंग्रेजक संग देबय वाला जमींदार...बाहुबली सभ कतहुं आइओ हमर एमएलए...एमपी त नहि बनल छथि?
ओहि जमाना मे देश पर जुल्म करि बड़का-बड़का हवेली बनाबय वाला लोक के हम आइओ सम्मान त नहि करि रहल छी ? कतहुं ओ लोक आइओ त ई नहि चाहैत छथि जे आम लोक के जीवन स्तर नहि सुधरय? गरीब- गरीबे बनल रहय.?
बुनियादी सुविधा सं वंचित रहय? विकास के किरण गाम-गाम नहि पहुंचय? कतहुं एहि सभ के कारण देशक किछ हिस्सा मे आंदोलन त नहि भ रहल अछि?
कृपया अहां सभ एहि सवाल सभ के जवाब देबय के कष्ट करब. हमर मन हल्का करय के कोशिश करब. धन्यवाद.
Subscribe to: Post Comments (Atom)


text:
प्रदेश प्रहरी ऐन संघीयताके आत्मसात करत ः मुख्यमन्त्री राउत
जनकपुरधाम २६ । प्रदेश २ क मुख्यमन्त्री लालबाबु राउत प्रहरी सरकारके अभिन्न अंग रहलासँ प्रदेश प्रहरी ऐन संघीयताकेँ आत्मसात करबाक बतओलन्हि अछि । जनकपुरमे ६३ अम प्रहरी दिवसके अवसरमे आयोजित कार्यमकेँ सम्बोधन गर्दै मुख्यमन्त्री राउतले वर्तमान प्रहरी प्रणालीलाई पुनः संरचना गरी करैत देशमे सक्षम, सुदृढ र व्यवसायीक प्रहरी प्रहरी संगठनके रुपमे रुपान्तरण करब आजुक आवश्यकता रहल बतओलन्हि अछि । संविधान अनुरुप अपनेसभ प्रदेश प्रहरी गठन करए लागल बतबैत मुख्यमन्त्री राउत जल्दिए प्रदेशसभासँ प्रदेश प्रहरी ऐन पास हएबाक विश्वास व्यक्त कएलन्हि ।
प्रदेशमे शान्ति सुरक्षा कायम करबालेल सरकार प्रहरीसँग समायोजन, सहकार्य आ समन्वय करबो ओ बतओलन्हि । मुख्यमन्त्री राउत संविधानके मुल मर्म आ भावनाकेँ आत्मसात कऽ नेपाल प्रहरी संगठनकेँ संघीय प्रहरी आ सातु प्रदेश प्रहरी संगठनमे पुनः संरचना करए पडत उल्लेख कएलन्हि । तहिना, कार्यक्रममे आन्तरिक मामिला तथा कानुनमन्त्री ज्ञानेन्द्र कुमार यादव देशमे प्रहरीके गौरवमय ईतिहास रहल बतबैत उच्च मनोवल आ हौसलाके साथ अपन जानके प्रवाह नहि कऽ देशवासीके जनधनके रक्षा कएन्हिार प्रहरीके अपनेसभ सभदिन साथ रहबाक प्रतिबद्धता जनओलन्हि ।
६३ अम प्रहरी दिवसके अवसरमे महिला हिंसा नियुनिकरणमे प्रहरीके भुमिका विषयक प्रदेशस्तरीय निबन्ध प्रतियोगिताके सेहो आयोजना कएलगेल छल । ओहि प्रतियोगितामे महाविर उच्च माध्यमिक विद्यालय सर्लाहीके मनोज कुमार साह प्रथम, संकटमोचन उच्च माध्यमिक विद्यालय धनुषाक आँसु चौधरी द्धितीय आ एभेरेष्ट उच्च माध्यमिक विद्यालय लहानक सृष्टि थपा मगर तृतीय भेली अछि । विजेताकेँ प्रथम पुस्कार रु. २० हजार द्धतीय पुरस्कार रु १५ हजार आ तितृय पुरुस्कार रु. १० हजार सहित प्रमाण पत्र वितरण कएलगेल छल ।
कार्यक्रममे प्रदेश २ मे प्रहरी कार्यालय स्थापनक लेल आर्थिक तथा जमिन दान कऽ सहयोग कएन्हिारसभैँ प्रमान पत्र आ कदर पत्र सेहो प्रदान कएलगेल अछि ।


text:
कोन बाटे अएलाह राम
.
त्रेता युग मे राम अपन भाई लक्ष्मण और गुरु विश्वामित्र संगे मिथिला के यात्रा कयने छलाह| वाल्मीकि रामायण सँ ई ज्ञात होईत अछि जे अयोध्या सँ ओ पैदल मिथिला आयल छलाह |सीता सँ विवाह के बाद हुनका तथा बरियाती संगे अयोध्या घूरती काल मे रथ सँ गेल छलह| अयोध्या सँ जनकपुर जाईत काल मे बाट मे 13 रात्रि विश्राम भेल छल| अयोध्या घूरती काल मात्र 3 रात्रि विश्राम छल| राम मिथिला कोन बाट स एलाह आ कोन बाट स घुरलाह एहि पर प्रस्तुत अछि पूर्व प्रशासनिक पदाधिकारी गजानन मिश्र क इ शोधपरक आलेख – समदिया
विश्वामित्र के सिद्धाश्रम जे बक्सर लग छल, सँ विदा भ’ कोइलवर मे सोन नदी पार क’ निकटस्थ दक्षिण परेव मे 12 वी रात्रि विश्राम कयलनि| एतय सँ दिघवारा मे गंगा पार क वैशाली अयलाह तथा ओतय सँ महुआ-ढोली होईत दर्भांग( यानि वर्तमान दरभंगा) मे आबि रात्रि विश्राम कयल|
एकटा संस्कृत अभिलेख जे यामलसारोद्धार के अंश अछि और जे 15-16 वी सदी के रचना प्रतीत होईत अछि, मे ई लिखल अछि जे वैशाली सँ चलि श्री राम दर्भांग मे पहुँचि कुश-घास पर रात्रि विश्राम कयल तथा अगिला भोर दर्भांग सँ विदा भ’ गौतम आश्रम मे अहिल्या के उद्धार करैत जनकपुर पहुँचलाह| कुश-घास पर रात्रि-विश्राम कयलाह तैं दर्भांग नाम पडल| दर्भांग के अर्थ होईत छैक कुश के भूमि| दर्भांग सँ दरभंगा नाम होयब स्वाभाविक अछि|
राम के मिथिला यात्रा पर शोध कयनिहार सुन्दर कृष्णास्वामी लिखैत छथि जे राम विवाहोपरांत सीता, पिता और बरियाती संग तेसर रात्रि विश्राम डेरबा ( उत्तर प्रदेश मे सरयू कात) मे कयलनि| मुदा पहिल दु रात्रि विश्राम कतय कयलनि- तकर कोनो उल्लेख सुन्दर कृष्णास्वामी नहि करैत छथि|
जनकपुर सँ डेरबा ( उत्तर प्रदेश) 180 मील दूर अछि| जनकपुर सँ डेरबा के मार्ग मे वर्तमान मे सीतामढ़ी, शिवहर, पुरबी चंपारण, छपरा और सारण जिला पडैत अछि| एहि मार्ग मे पश्चिमी चंपारण मे पिपरा-मधुबन लग सीताकुंड अछि जे किम्बदन्ति मे सीता सँ सम्बंधित अछि| ई अनुमान कयल जा सकैत अछि जे राम पहिल रात्रि विश्राम सीताकुंड पिपरा मे कयने होयताह| एकर बाद दोसर रात्रि विश्राम सिवान मे कतहु भेल होयत- से अनुमान होईत अछि|
पंडित भवनाथ झा कहैत छथि जे राम-सीता केसरिया के बाद प्राचीन कुशीनगर के मार्ग सँ अयोध्या गेल होयताह| केसरिया-कुशीनगर-अयोध्या मार्ग निस्संदेह प्राचीन अछि| मुदा एहि मार्ग मे बस्ती,गोरखपुर और देवरिया जिला के सरयू तटीय क्षेत्र नहि पडैत छैक| एहि तिनु जिला मे व्याप्त जनश्रुति के अनुसार राम पथ ओ अछि जे अयोध्या सँ सरयू के दक्षिण काते-काते छावनी( बस्ती जिला), दोहरी घाट मे सरयू के पार क’ उत्तर स्थित बरहल्गंज सँ गुथनी( सिवान जिला) तक अछि| गुथनी सँ सिवान होईत केसरिया सेहो एक प्राचीन मार्ग अछि| सारन्य( सिवान के प्राचीन नाम) मे सिवान यानि मध्यकालीन अलीगंज संभवतः प्राचीनतम स्थल अछि| तैं हमरा जन्तवे राम-सीता केसरिया के बाद सिवान मे दोसर रात्रि विश्राम कयलनि| डेरबा( गोरखपुर) जतय राम तेसर रात्रि विश्राम कयने छलाह,सँ सिवान 57-58 मीलअछि, सिवान सँ चकिया-पिपरा सीताकुंड 66 मील अछि| तैं हमरा जन्तबे पहिल रात्रि विश्राम सीता कुंड मे भेल होयत| सीतामढ़ी सँ चकिया 51 मील अछि|
ओना केसरिया वस्तुतः अतिमहत्वपूर्ण स्थान छल| गज़ेतिअर मे एकरा राजा बेन के गढ़ कहल गेल अछि| संभवतः कंनिंघम सेहो उल्लेख कयने छथि जे केसरिया बौद्ध काल सँ पहिने सँ महत्वपूर्ण छल| केसरिया के सटले पूरब मे सम्मोहती/ मख्वा नामक एक छोटछीन धार बहैत अछि| ई धार प्राचीन कालीन प्रखर बाया नदी के एकटा स्रोत भ’ सकैत अछि| यदि इएह नदी देविका नदी छल त’ देविका नदी के कात मे श्री राम द्वारा रात्रि विश्राम के उल्लेख अछि| एहि ठाम सँ किछुएपूरब पिपरा-मधुबन मे प्रसिद्ध सीता कुंड अछि|
हमरा जनैत जैन मुनि प्रभ सूरी जे सुल्तान मुहम्मद बिन तुगलक के दरबार मे सम्मानित छलाह, 14 वी सदी मे मिथिला भ्रमण कयने छलाह| ओ मिथिला द’ लिखैत छथि जे एहि ठाम सीता के जन्म भेल छल, राम-सीता विवाह-स्थल साकल्य-कुंड के नाम सँ जानल जाईत अछि, एहि स्थल-पर विशाल वट-विटपी अछि, एहि ग्राम के जगती के नाम सँ जानल जाईत अछि, एहि ठाम पाताल-लिंग अछि, लगहि मे राजा जनक के भाई कनक के कनकपुर अछि| विशेष बात ई जे जैन मुनि कतहु जनकपुर के चर्चा नहि करैत छथि| वस्तुतः नेपाल के केओ प्राचीन वा मध्यकालीन इतिहास के इतिहासकार कतहु जनकपुर के चर्चा नहि करैत छथि| वर्तमान मे जे जनकपुर अछि, से तैं संदेह उत्पन्न करैत अछि| जनकपुर के पहिल बेर नेपाल के राजस्व अभिलेख मे उल्लेख 1667 ई के मकवानी राजा मानिक सेन के भूमि-वृत्त दान पत्र मे अछि| वर्तमान जनकपुर के पहचान और प्रचार बद्रीनाथ (भारत) के संत महंथ चतुर्भुज गिरि द्वारा 17 वी सदी के उत्तरार्ध मे कयल गेल छल| हुनका द्वारा पहचान के आधार मात्र हुनक विश्वास और हुनक कथित स्वप्न छल| तैं वर्तमान जनकपुर के असली जनकपुर मानबा मे संदेह होयब बाजिव बुझाइत अछि| मिहिला परगंना मिथिला के अपभ्रंश बुझि पडैत अछि|
.
(लेखक पूर्व भारतीय प्रशासनिक सेवा अधिकारी छथि)


text:
अगिलगीमे 3 दोकान सुड्डाह, लाखोक क्षति
नगर थाना क्षेत्रक उमा सिनेमा हाल लग तीन गोट दोकान शुक्रक राति आगि लगबासँ सुड्डाह भऽ गेल। ओतहि अगिलगीसँ उठल धुआँसँ पाँच गोटे बोहोश भऽ गेला। एहि घटनामे सात लाखक क्षतिक अनुमान लगाओल जा रहल अछि। घटना राति 11 बजे केर अछि। स्थानीय लोकक अनुसार जाकिर अंसारी कम्पलेक्स लग इण्डिया मोबाइल गैलरी नामक दोकानसँ आगि पसरल जे यूनिक इलेक्ट्रोनिक आ इरशाद बुक डिपो धरि पसरि गेल। काम्पलेक्समे धुआँ भरि जेबाक कारणेँ एकर पहिल महलपर रहऽ वला पाँच गोट छात्रक दम फूलऽ लागल आ ओ लोकनि बेहोश भऽ गेला। सभकेँ इलाज लेल डीएमसीएचमे भर्ती कराओल गेल।
इण्डिया मोबाइल गैलरीक दोकानादार हामिद मुजेफ्फर 2.5 लााख, यूनिक इलेक्ट्रोनिक केर मो. खैयाम 3.5 लाख आ इरशाद बुक डिपोक मो. इरशाद 70 हजार टाकाक नोकसानक बात कहै छथि। ओमहर श्री हामिद रंगदारी नञि देबाक कारणेँ आगि लगा देबाक आरोप भगवान दास महल्ला निवासी राजेश मण्डलपर लगौलनि अछि। ओ एहि सन्दर्भमे नगर थानामे एक गोट आवेदन सेहो देलनि अछि। आगि एतेक जोरगर छल जे दोसर महलपर रहऽ वला लोक सभकेँ सेहो भागि कऽ जान बचबऽ पड़लनि। सूचनापर पहुँचल अग्निशमन वाहन आगिपर काबू पौलक।


text:
विभिन्न सम्मान सं सम्मानित मैथिली रंगमंचक पहिल रंगकर्मी एवं साहित्यानुरागी प्रेमलता मिश्र 'प्रेम' सं मिथिमीडिया केर सिने संपादक भास्कर झा द्वारा लेल साक्षात्कारक प्रमुख अंश—
अपन प्रांरंभिक जीनगीक संबंध मे किछु कही?
हमर नैहरि रहिका (मधुबनी) अछि आ सीतामढी जिलाक अन्तर्गत धाधी-सिरसी हमर सासुर. हमर शिक्षा गामे केर इसकूल मे भेल. मैट्रिक प्रथम श्रेणी सं पास केने छलहुं. हमर पति रहिका स्कूल मे शिक्षक पद पर कार्य करैत छलाह मुदा 'कक्का' (यात्री जी/नागार्जुन)क कहने पटना आबि गेलहुं. किछु दिन धरि हम कक्काक महेन्द्रु स्थित डेरा पर रहलहुं. चूंकि कक्काक पहिचान बड्ड पैघ-पैघ लोक सं छलनि, तें हमर पतिक नौकरी एकटा प्रकाशन मे लागि गेल छल. चूंकि हमहूँ नीक पढल छलहुं, त' हमरो कहलनि जे अहां कोनो स्कूल मे शिक्षिका रूप मे काज करू. से करय लगलहुं.
अहांक रंगंकर्मक यात्रा कोना प्रारंभ भेल? अपन अनुभव बताबी?
पटना अयला पर एक दिन कक्काजी (बाबा नागार्जुन-हमर पिताजीक पिसियौत भाय) हमरा आकाशवाणी लय गेलाह आ कहलाह जे अहां आकाशवाणी मे विभिन्न गोष्ठी, संगोष्ठी, वार्ता, परिचर्चा आदि मे भाग लिअय, से हम कार्यक्रम सबमे अपन सहभागिता देबय लगलहुं. हमरा एखनो स्पष्ट रूप सं मोन अछि. कक्का कें हम आंगुर पकड़ि कए आकाशवाणी गेल छलहुं. आ ओहि ठाम वार्ता कें संग-संग रेडियोमे नाटक सबमे भाग लेबय लगलहुं. आकाशवाणी मे गोपेशजी, बटुक भाइ, इन्द्रकान्त झा सन बड़का रंगकर्मीक आबा-जाही बड होयत छल, हुनका सबक सम्पर्क मे एलहुं. चेतना समिति सं जुड़लहुं आ हुनके सबक साथ नाटक करैत-करैत नाट्यमंच आ रंगकर्म सं जुड़ि गेलहुं. कम्पीयरिंग सेहो केलहुं. रंगकर्मीक सम्पर्क मे अबितहि चेतना समिति आदि बहुत रासे नाट्य संस्था सं जुड़ि गेलहुं. ई बात 1964-65 केर अछि. तकरा बाद हमर रंगयात्रा चलिते गेल. एहि समयमे रंगमंचीय अभिनयक लेल नारी पात्रक अभाव छल. पुरुख सब नारीक भेषमे अभिनय करैत छलाह. परिस्थिति एहन बनल जे हमरा एहि कें दूर करयमे रंगमंच पर आबय पड़ल. हमर प्रारंभिक रंगमंचीय जीनगीमे 'टुटैत लोक', 'लेटायत आंचर' आदि मे हमर अभिनयक बड्ड प्रशंसा भेल. 'टुटैत लोक' मे हम पहिल बेर अभिनय कयलहुं जे चेतना समिति द्वारा मंचित कयल गेल छल.
मैथिलीक पहिल फ़िल्म 'ममता गाबय गीत' मे अहांक भूमिका सेहो अछि. ई भूमिका अहांके कोना भेटल छल?
एहि सब नाटक करयक क्रम मे रबीन्द्रनाथ ठाकुरजी (रवीन्द्र-महेन्द्र) सं भेंट भेल छल जे हमरा सक्षम बुझैत हमरा कहलाह– 'अहां मुम्बइ चलू'. त' हम हुनका सं पूछलियनि जे ओतय हमरा की करय पड़त? त' ठाकुरजी कहलनि जे किछु नहि, बस जे अहां अतय करैत छी मात्र सैह करय पड़त. ई बर्ख छल 1981-82क। 1981 सं सत्रह साल पहिने एकटा मैथिली फ़िल्म ‘ममता गाबय गीत' डिब्बामे बंद छल. रबीन्द्रजी एहि फ़िल्म कें डिब्बा सं निकालि कए अकर पुनर्निर्माणक काज मे लागल छलथि. एहि फ़िल्ममे पहिलुका कथामे किछु आरो कथा जोड़ि देने छलथि आ ओहिमे किछु पात्रक आवश्यकता छल. अजराक आवाजक डबिंग केर संग-संग हम नबका कथामे विधवा भाउजक भूमिका केलहुं. ललितेश हमर पुत्रक भूमिका केलथि.
अहां मैथिली आर भोजपुरी फ़िल्ममें अभिनय केने छी. भोजपुरी फ़िल्ममे अभिनय करबाक अवसर कोना भेटल?
प्रकाश झा फ़िल्म 'दामूल' बना रहल छलथि आ कास्टिंग लेल समस्त रंगकर्मी कें बजेने छलथि. एहि ठाम 'दामूल'क शूटिंगक दौरान हमरा 'कन्यादान' फ़िल्ममे झारखंडी झाक भूमिका केनिहार जे गया केर छलाह, सं भेंट भेल. ओ हमर अभिनय देखने छलाह, ओ लक्ष्मण शाहाबादी कें अपन संग लय कए बिनु बतौने हमरा डेरा पर चलि अयलाह. ओहि समयमे लक्ष्मण शाहाबादी एकटा भोजपुरी फ़िल्म ‘दूल्हा गंगा पार के' बना रहल छलाह. एहि फ़िल्ममे हम मायक भूमिका केलहुं. तकरा बाद एकटा आरो भोजपुरी फ़िल्म 'बबुआ हमार' मे काज केलहुं. फ़ेर मैथिली फ़िल्म 'सस्ता जिनगी महग सेनूर' में काज केलहुं. यद्यपि निर्देशक मुरलीधर हमर भूमिका बढाबय चाहैत छलाह मुदा हमरा किछु असुविधा छल. डीडी पटना लेल प्रमोद चौधरी द्वारा निर्मित धारावाहिक 'पर्व भरा मिथिला’ मे काज केलहुं. शिव पूजन सहाय केर 'देहाती दुनिया’ मे हमर अभिनय छल. सुनील कुमार (रायपुर, सीतामढी)क भोजपुरी फ़िल्म 'माटी' मे अभिनय केने छी. राजकमल चौधरीक कहानी पर आधारित श्रीकान्त मंडल जी द्वारा निर्देशित मैथिली फ़िल्म 'ललका पाग'क लेल हम पहिल बेर कॉन्ट्रैक्ट साइन केने रही मुदा दुर्भाग्यवश ई फ़िल्म रिकॉर्डिंग बादो नहि बनि सकल. हिन्दी आ भोजपुरी फ़िल्म ओ सीरियल मे काज करय लेल कयकटा ऑफ़र आयल मुदा किछु परिवारिक कारणसं आ समयाभावक कारण हमरा ऑफ़र छोड़ि देबय पड़ल.
अहां कोन-कोन रंगमंच सबसं जुड़ल छी ?
महिला रंगकर्मीक रूपें हम बहुत रास संस्था सबसं जुड़लहुं जेना भंगिमा, अरिपन, चेतना समिति, मैथिली महिला संघ आदि सं. आ एखनो एहि संस्था सं जुड़ले छी कोनो ने कोनो रूपे.
मैथिली रंगमंच पर मैथिलानीक उपस्थितिक खगताक विषयमे की कहय चाहब?
नीक प्रश्न अछि. समीचीन प्रश्न. मुदा एहि संबंधमें हम ई कहय चाहब जे मैथिली रंगमंच पर मैथिलानीक उपस्थितिक स्थिति मोटा-मोटी ठीके रहल अछि. हं, ई बात अवश्ये अछि जे मैथिलानी आब कैरियर–ओरियेन्टेड भ' गेलीह, परिवारिक काज-धाज मे ओझरा गेलीह, अपन बच्चाक शिक्षा देबयमे बेसी सं बेसी समय देबय चाहैत छथि, चाकरी करय बालीक ट्रांसफ़रक समस्या से अलगे. एहन परिस्थितिमे आब ओ नाटक केना करतीह? नाटक मे समर्पण चाही, समय चाही. महिला रंगकर्मीमे बहुत रास महत्वपूर्ण नाम अछि. ककर-ककर नाम कहू. स्वाती सिंह, प्रियंका, शारदा सिंह, आशा चौधरी, रितु कर्ण, कल्पना, ज्योति झा कयकटा कलाकार. पहिने तनुजा शंकर अभिनय करै छलीह. आब छोड़ि देलीह.
कोन-कोन सम्मान भेटल अछि ?
हमरा साहित्य, कला, संस्कृति, अभिनय लेल बहुत रास सम्मान भेटल अछि. पटनाक चेतना समित, कोलकाताक मिथिला सांस्कृतिक परिषद, दिल्लीक अखिल भारतीय संस्थान, दरभंगाक विद्यापति सेवा संस्थान, दिल्लीक नाट्य संस्था मैलोरंग द्वारा (ज्योतिरीश्वर सम्मान) हमरा सम्मानित कयल गेल अछि. मैथिली संस्थाक तुलनामें हमरा हिन्दी संस्थासं बेसी सम्मान भेटल अछि. नूर फ़ातिमा सम्मान, पाटलिपुत्र अवार्ड, मिथिला विभूति दू दू बेर कोलकाता द्वारा, रहिका द्वारा सम्मान.
अहांक परिवारमे केs केs छथि ?
हमर परिवार मे 3टा पुत्र एकटा पुत्री, ज्येष्ठ मनमोहन मिश्रा (आईबी मे), दोसर रवि रंजन मिश्रा (ILFS मे वाइस प्रेसिडेंट), तेसर अनुपमा जे म्यूजिक मे एमए कय रहल अछि. गीत गबैत छथि. छोटका बेटा सत्यजीत मिश्रा तबलाबादक अछि.
अभिनयक सं संग अहां सुपरिचित साहित्यकार सेहो छी. अपन साहित्यिक रचना बारे मे किछु बताबी ?
आकाशवाणि सं जुड़ला पर एहिमे वार्ता प्रस्तुत करबाक लेल हमरा लिखय पड़ैत छल. बादमे विभूति आनन्द केर प्रेरणा पर हम अपन लेखन कार्यके गति प्रदान करय लगलहुं. विभिन्न पत्र पत्रिकाक सम्पादन केलहुं आर एखनो कय रहल छी. हमर रचना विभिन्न पत्र पत्रिका सभमे प्रकाशित भेल अछि. हमर कथा संग्रह अछि- “एगो छली सिनेह”, हमर संस्मरण “वो दिन वो पल” आओर कथा- संग्रह “शेखर प्रसंग” अछि जेकि हमर पीएचडी केर विषय छल. साहित्यिक गतिविधिमे सतत लागल रहैत छी. पटनामे अपन घर पर सब मासमे एक दिन “सांध्य गोष्ठी” केर आयोजन करैत छी जाहिमे मैथिली, हिन्दी रचना आदिक पाठ तथा ओकर विश्लेषण होयत अछि. एकटा रंगमंच विशेषांक जल्दिये आबय बला अछि.


text:
गामक स्वाद
ओना गाम घर दिस ठंड सं हाल बड़ खराब अछि. कोहरा... कुहासा के कारण किछ दिखाएत नहिं रहैत अछि. एहि के कारण कइटा ट्रेन सेहो रद्द कs देल गेल अछि. जे चलिओ रहल अछि ओ दस-दस... बारह-बारह घंटा देर सं चलि रहल अछि. बड़ जरूरी काज नहिं रहल त लोक घर सं निकलय मे बचय चाहय छथिन्ह. घर सं निकलौं त ऊपर सं नीचा तक सभ किछ झांपि-तोपि कs. मुदा एहि जाड़ मे खाय पिबय के सेहो दोसरे मजा अछि. लिट्टी-चोखा... सतुआ भड़ल रोटी... छोला... बड़ी... पकौड़ी... रसदार नूनगर... तीतगर तरकारी... मुरही- घुघनी... माछ-भात चलैत रहय छै. गाम मे पुआरक घूर...आगि तापैत रहु आओर अल्हुआ खाएत रहुं. खूब प्याज... हरिहर मिरचाय द चावल...चिवड़ा आओर मकई केर भूजा एकर आनन्द किछ आओर अछि. सांझ मे घुमैत- घुमैत कोनो चाय दोकान पर बैसि आलू चॉप... कच... समोसा एकर स्वाद दिल्ली मुम्बई के पिज्जा मे नहिं मिलत. दिल्ली... मुम्बई मे कतेको फाइव स्टार होटल... बड़का...बड़का रेस्ट्रां मे खा लिअ... गामक ओ छोटगर मड़ैया वाला दोकानक स्वाद के तुलना कोई नहिं कs सकैत अछि.
दिल्ली मे केतबो चांदनी चौक के चाट खा लिअ अपना ओहिठामक समोसा वाला... छोला वाला चाटक जे स्वाद अछि अखनो याद आबि जाएत अछि. स्कूल मे टिफिन के घंटी बजला पर स्कूल गेट पर ठेला पर जे छोला बनाबैत छल आ ओ दस रंगक मसाला...दोलमोट आ चटनी सं छोला के सजाबैत छल ओहि चाटक स्वाद अखनो मुंह मे पानि लाबि दैत अछि. ओना एकटा गप्प ई जरूर अछि जे आब गाम गेलाह पर साफ...सफाई के लs गाम घरक दोकान पर जाय के मन नहिं करैत रहैत अछि. मुदा ओ स्वाद अखनो नहिं बिसारल जाएत अछि.
2 comments:
sab sa,n pahile NAMASKAAR ,ReplyDelete
shrimaan apane ta Ggunke maja khoob lay rahal chhi, aa hamra Paradeshi lokain ke gamak yaad dila k,a tarpa delau.lekin ehi TARAPAN me seho ekta alage majaa chhai. shayad apano ke e majaa nahi milait hoyat. DHANYAWAAD apanek
Prabandha kumar singh
Manigachi
Darbhanga
हमरा ई निक लागल.ReplyDelete
अहांक श्रुकिया .
सुभाष


text:
साहित्य, कला व जनसरोकार से जुड़े मुदों का ब्लॉग है. यह भारतीय भाषा की बेहतर रचनाओं को पोस्ट करेगा.
रविवार, 3 अक्तूबर 2010
भवनाथ झा की मैथिली कहानी
एक नगरमे एक राजा रहथि, हुनक यश दूर दूर धरि पसरल छलनि। से सूनि क' आन आन नगरसँ लोक सभ आबि ओतए बसए लागल। राजाक आमदनी बढ़ल गेलनि। ओ पहिनेसँ आर बेसी भोग-विलासमे लागि गेलाह। नवघरिया सभक द्वारा अपन-अपन नगरसँ आनल वस्तुजात सभक उपभोग बढैत गेलनि। पछिमाहा दारू आ दछिनाहा बुलकीवाली सभक चसक लागि गेलनि। आब ओ की तँ शिकार खेलाथि नहि तँ अन्नरक कोठामे जमल रमल रहथि। राज-काजक सभटा भार देवानजी पर छलनि। ओ बड बुधियार रहथि आ मुँहगर लोकसभ सुखी सम्पन्न छल तें नीक जकाँ दिन बितल जाइत रहनि।
मुदा, एक बेर राजमे रौदी भेल। इनार पोखरि सभ सुखा गेलै। पुक्खो रुक्खे चल गेलै; लोक अन्न पानि बेतरेक मरए लागल। राजाकें चाँकि भेलनि। एहि आफदमे लोकक रक्षाले' पोखरि खुनबए लागलाह। राजाक बखारी खुजल। तिनसाला बासमती चाउर, जन कें बोनि भेटए लगलैक। अन्न तँ भेटलै मुदा पानि ले' लोक बेलल्ले रहल। दू चारि रजकूप टा टेक धएने छलैक। बाँकी सभमे चट्टा पडि गेल रहैक। माल-जाल सभ किछु दिन पोखरिक घोर मठार पानि पीलक मुदा बादमे ओहो सुखाए गेलै। चमरखल्ली गन्हाए लागल।
लोक सभकें आस लागल रहै जे पोखरि खुनाएत तँ पानिक सोह फुटतैक। मुदा से नहि भए रहल छलैक। सोह तँ दूर, गिलगर माँटियो नै अभरि रहल छलैक। राजा सभ दिन साँझके अपनहि जा क' देखथि आ निरास भ' घूरि जाथि। लोक सभ बाजए लागल जे कमला माइक कोनो अनठ भेलनि तें रूसि रहलीह। राजाक आढ़ति भेल। सभठाम कमला माइक पूजा हुअए लागल। पाठी कबुला कएल गेल। आन-आन नगर सँ भाँति-भाँतिक धामि सभ बजाओल गेलाह। केओ धानक जुट्टी, तँ केओ डाला भरि पान आ डाला भरि मखान चढ ओलनि, मुदा कोनो फल नहि। एक गोटे कहलनि जे कमला माइक सुखाएल धारमे सोनाक माछ गाड ल जाए।' ई सुनितहि रानी झट द' अपन खोपासँ माछ निकालि धामिक आगाँ राखि देलनि। एहि टोनापर सभक विश्वास रहैक। जन सभ राति क' सपना देखए लागल जे कोदारिक छओ लगितहि पानिक तेहन बमकोला छुटलै जे सभ कोदारि छोडि छोडि भागि रहल अछि। जेना धरती फाटि गेल होइक। लोकक भरोस बढ ल गेलै। दिन बेरागन देखि क' नगरक पुबरिया धारमें एक हाथ गँहीर, एक हाथ नाम आ एक हाथ चाकर खाधि खूनल गेल। ओहिमे राजा अपनहि हाथें माछ गाड लनि। दोसर दिन जन सभ दुन्ना जोश सँ माँटि कोड ए लागल, मुदा सभ व्यर्थ। पोखरि एक बाँस गँहीर भ' गेल रहैक, तैयो माटि ठक ठक करै। राजा बड चिन्तित भेलाह। रातुक निन्न बिलाए गेलनि। कने काल ले' आँखि लागियो जाइन तँ तेहन ने' सपना देखए लागथि जे चेहा क' उठि जाथि।
एही हालमे एक राति राजा सपनामे सुनलनि जे केओ स्त्री हिचुकि हिचुकि क' कानि रहल अछि। राजा चेहा क' उठलाह। सपना सत्त बुझएलनि। भेलनि जे रानी कनैत छथि। मुदा नहि। रानी सूतलि रहथि। तखनि राजाकें छगुन्ता लगलनि। एक बेर इच्छा भेलनि जे रानीकें उठाए दियनि, मुदा फेर सोचलनि जे इहो तँ कइएक राति सँ जगरने कए रहल छथि, तें जँ निन्न भेल छनि तँ थोड ेक काल सुतए दैत छियनि। राजा उठलाह। चारूकात अकानलनि। कानब बंद भ' गेल रहैक। जखनि कोनो भाँज नहि लगलनि तँ फेर सूति रहलाह। थोडे कालमे फेर कानब सुनलनि। एहिना जहाँ ने राजाकें आँखि लागनि कि कानब सुनथि। उठि क' बैसथि की ओ आवाज बिला जाइ। राजा चिन्तित भेलाह। भिनसरे धामि सभकें बजाए कहलथिन। ओ लोकनि टोना-टापरमे लागि गेलाह। कते कँटैल, बङौर आ मरिचाइ आगिमे झोंकल गेल, तकर ठेकान नहि। मुदा सभ व्यर्थ।
एहिना कतोक दिन बीति गेल। एक राति राजा के बुझएलनि जे हुनकर पलङरी लग एकटा स्त्री ठाढ़ि अछि। ओकर एक हाथमे धानक जुट्टी छैक आ दोसरमे भेटक फूल। लाल रङक पटोर पहिरने अछि आ गरदनिमे मखानक फोंकाक माला लटकल छैक। ओएह हिचुकि हिचुकि कानि रहल अछि।
राजा पुछलखिन- ''अहाँ के छी? किए कनै छी।'' ओ बजलीह- ''बाउ! हम अहाँक गोसाउनि थिकहुँ। हमर सखी कमला तमसाए पताल लोक चल गेल छथि। हमरा एसकर मोन नै लगैए तें कोंढ फाटि जाइ-ए।''
राजा दुनू हाथ जोडि हुनका प्रणाम कएल आ पुछल- ''हे माय, कमला माइ किए तमसाएल छथि?''
''अहींक किरदानी सँ'- बजलीह गोसाउनि।
''हमरासँ कोन अपराध भेलनि हे माय!'' राजा अकचकाइन पुछलथिन।
एहि पर गोसाउनि तमसाए कहल- ''सभटा हमरहि मुँहे सुनब? जाउ धारक कछेरमे सिमरक गाछक तर निशाभाग रातिमे एक गोटे भेटत ओ एड ी सँ टिकासन धरि बुझाए देत''। ई कहि गोसाउनि जाए लगलीह। राजा हुनक पयर पकड बा ले धड फड एलाह कि निम्न टूटि गेलनि।
राजा उठि क' बैसि गेलाह। सपनाक सभटा गप्प मोनमे घुरिआए लगलनि। रातुक एगारह बाजल रहैक। ओही राति सपना परतएबा ले' तरुआरि कसि लेलनि। तौनी सँ अपन सौंसे देह झाँपि साधारण लोकक बाना बनाए लेलनि। अनका केकरो नहि संग क' एसकरे कमलाक कछेर दिस विदा भेलाह। हवेली क पछवारी कात छहरदेबारी टूटल रहैक। ओही देने चोर जकाँ हाता सँ बाहर भए गेलाह।
बाहर सौसे भकोभन्न रहैक। ककरो चाल भजार नहि पाबि निश्चिन्त भ' धारक कछेर पहुँचलाह। ओतए एकटा सिमरक गाछ छल। लोक कहल करए जे जहिया कमला माइ एतए बहए लगलीह ओही दिन सँ ई गाछ अछि। ओकर जड़ि ततेक मोट भ' गेल रहय जे चारि गोटे जँ हथ्थाजोडी क' पजियाबए तखनि पओतैक। राजा सिमरक गाछ अंदाजि क' ओत' जएबाक बाट धएलनि। अन्हार मे देखलखिन नहि, ओतए अमती काँटक एकटा झाँङरमे ओझराए गेलाह। तौनी एक दिससँ छोड ाबथि तँ दोसर काँटमे बझि जाइन। एही प्रयास मे लागल रहथि कि तावत कोनो पैघ चिड ै पाँखि फड फड ओलक आ बुझएलनि जेना सिम्मरक गाछपर सँ केओ अथाह पानिमे छप्प सँ कूदल होअए। धार सुखाएल छलै से हिनका बुझले छलनि तें आदंकसँ सर्द भ' गेलाह। एम्हर काँट छुटबे नै कएलनि। गिदरक झुंड सेहो फकसियारी काटए लागल। अंतमे राजा ओहि तौनीकें काँटेपर छोडि अपने मुक्त भ' रोलाह। ओ सिमरक गाछ लगीचेमे रहैक तें घेंघिआइते जकाँ सोर कएलनि- ''सिमर क गाछ तर केओ छह हओ।'' राजाक ई कहितहि एकटा बाझ हिनका दिस झपटल, मुदा माथक ठीक उपर देने दोसर दिस चल गेल। राजा तिलमिलाए गोलाह। पयर थरथराए लगलनि। एतबामे सिमरक गाछ परसँ केओ ठहक्का मारलक आ गरजए लागल- ''आबि गेलह तों। आबहि पड लौक ने।''
राजा कें बुझएलनि जेना केओ डेन पकडि क' धीचि रहल अछि। गाछक जडि मे पहुँचलाह। ओतए एकटा खोपडि छल, जकर मुँहथरिपर एक घैल पानि राखल छलै। खोपडि क भीतर एकटा डिबिया जरि रहल छलै। राजा निहुरि क' देखलनि तँ ओत' केओ नहि रहय। ओ बुझलनि जे जकरा मादे गोसाउनि कहलनि से' कतहु गेल अछि। थोडे कालमे धूरि क' आबि जाएत तखनि ओकरा सँ गप्प करब। राजा ओही खोपडि मे जा क' बैसि गेलाह।
सिमरक गाछ परसँ फेर केओ हँसल। राजा ओहि दिस अकानलनि तँ नजरि गेलनि ओकर एकटा डारि पर, जतए मनुक्खक कंकाल उनटा लटकल छल। ओकर दुनू टा पयर एकटा डारिमे बान्हल रहैक। ओएह हँसि रहल छल।
-''के थिकाह तों, किएक हँसि रहल छह?।'' -पुछलखिन राजा। राजा डेराए गेल रहथि, तैयो अपन कुलदेवीक मंत्र जपैत साहस कएने रहथि।
ओ परेत बाजल- ''दू टा बात एके बेर पुछैत छह मूरख!' पहिने एकटाक उत्तर सुनह। तखनि दोसरक उत्तर कहबहु।''
ओ एक बेर बपहारि कटलक आ बाजल-
''हे राजा, अहाँक पाँचम पुरखाक समयक गप्प थिक। हमर जन्म एकटा मलाहक घरमे भले रहय। हमर बाबा बड़ कलामी रहथि। एक बेर जाल घुमाबथि तँ एक कट्ठा भरि छापि लेथि। एक डूबमे एक धूर मखान बहारि लेथि। आब अछि केओ एहन। केओ नहि; केओ नहि। हमर बापो तेहने। चौरी चाँचरक कमी नै रहै। सभतरि पानिए पानि। उपरमे ओइरी धान आ तरमे खलबल करैत सिंगी माँगुर आ कबै माछ। हमरा माछे भात खाइत मोंछक पमही भेल।
ओही गामक दोसर टोल मे एकटा छौड ी रहै। नाँओ रहै- फुलिया। ओकरा अपन गाममे केओ नै रहै, तें अपन बहिन-बहिनोए लग आबि गेल रहए। ओकरहु चढंतिए छलै। लोक सभ झुट्ठे कहै जे फुलियाक देह इछाइन मँहकै छै। भेटक ढ ेरही तोड ैत काल जखनि ओ डाँड भरि पानिमे चुभकैत हमर लगीच आबए तँ बुझाए जे सौंसे चौरी भेट फुला गेलै-ए। हमहूँ ताकि हेरिक' दू चारि भेटक माला बनाए ओकरा पहिराबए लगियैक कि ओ लाल होइत गाल छिपबैत भागि जाए।'
राजा बिच्चहि मे टोकि देलनि- ''फुलियाक खिस्सा सुनाबए लगलह। ई ने कहह जे तों के थिकह?''
परेत हँसल- ''सत्ते मूरख छह। हओ फुलियाक बिना की हमरा चीन्हि सकबह। सुनह चुपचाप।''
परेत फेर कहए लागल- ''गाममे फुलिया आ हमर बात सभ केओ बूझि गेल रहए। ओकर बहिन सेहो सुनलक। गप्प चललै। फुलिया सँ हमर बियाह भ' गेल। ओही साल कमला माइ सेहो किरपा कएलखिन। एही गाम देने बहए लगलीह। खूब धानो उपजै। माछ मखान भेट, सिंघार, करहर, सारूख ई सभ तँ अलेल रहै। केओ पुछनिहार नहि। ओही सँ लोकक गुजर चलै। जोलहा के एक पसेरी भेटक चाउर आ दू-चारि दिन माँछ दए अबियैक तँ एक जोड़ी सलगा बीनि दिअए। बोचा मियाँक सलगा नामी रहै परोपट्टामे। मजगुत तेहेन जे एक जोड ीमे साल भरि निचेन। धारक ओइ पारमे अखनि जतए तोहर नरै कलमबाग छह, ओतहि सरपतक बोन रहै। ओकरे टाटी-फड की बिनल जाइ। सभ अपन-अपन काज करए; दिन हँसी खुशी बितल जाइ।
राजा बड नीक लोक रहथि। नीक-लोक की बूझु जे सुधंग रहथि। लोक सभ कहै जे राजा कें आँखि छन्हिए नै, काने टा छनि। सोझाँमे कतबो लए लिएक तँ हँसी खुशी दए दैत रहथिन। मुदा परोच्छ मे नहियो लिऐक आ केओ झुट्ठे कहि सुनाबिन तँ बुझू जे ओकरा पर अट्ठाबज्जर खसि पड ै। राजा रहथि कने जीहक पातर। माँगुर माछ जरे अँगूरक दारू खूब नीक लगनि। हम सभ पारी लगा क' बिछलहा मांगुर हवेली द' अबियौ। दारू टा बाहर सँ अबैक। ओकर बदलामे राजा एतए सँ मखानक लाबा पठावथि।
हमर बियाहक तीन बरखक बाद हमर बापो मरि गेलै। तेहेन ने सिंगी बिन्हलकै जे दू दिन जर धाह भेलै आ तकर परात मरि गेलै। सिंगीक जहरक मादे बुझले हएतह। कहाँदन एक बेर अजोध गहुमन अपन बिक्ख खरहीक झाँखुड़मे नेराए चराउर करै ले' गेल। ओम्हर सँ सिंगी आबि सभटा खाए गेलै। गहुमन जे घुरल तँ जहर नै भेटलै, तँ ओ आन्हर भए गेल आ अन्हइ बनि गेल। सिंगीक जहर हमर बाप ले तँ सते गहुमनेक जहर भए गेले। ओकरे फिरिया करम ले' बोचा मियाँक ओत' कप्पा द' समाद पठओलियै त' घरमे बीनल नै रहै। तखनि ओएह कहलकै जे राजाक हवेली पर एकटा पइकार अएलैए। रंग-बिरंग के कपड ा-लत्ता बेचै छै। कपड ा सभ बड पातर छै आ चिक्कन तेहन जेना पुरैनिक पात होइ'। हमरा सभ लग नकदी रुपैया कतए सँ पाबी। से माइक गराक हँसुली कटबन्हकी लगाए ओतहि सँ धोती मङओलियै। ओही बरख पच्छिम सँ आरो बहुत रास पइकार अएलै। भाँति-भाँति के जिनिस सभ लए कें। राजा कें अनदेसी चीज सँ लोभा क' पोटि लेअए आ एही नगर मे बसल जाए। पइकारी खूब चलै। लोक सभ सेहो अनदेसी जिनिसमे परकि गेल रहए। आब बोचा मियाँक कपड ा केओ नै पुछै। सभ नकदी रुपैया हथियबै ले' अपसियाँत रहए लागल। राजाक संगे हुनकर देबान आ आरो हसबखाह सभ ओहने भ' गेल। आस्ते आस्ते ओ पइकार सभ जमैत गेल। बादमे तँ अपनै नियम कानून चलाबए लागल। तखनि राजाकें चाँकि भेलनि। ताबत तँ समय बीति गेल रहै। पइकार सभ गोलैसी क' नेने रहय। ओकर मेंट सँ राजा कें लडाइ भेलनि। मुदा राजा हारि क' जान बचबै ले' रानी के संग ल' कतौ भागि पड एलाह। ओएह पछिमाहा गादी पर बैसल।
अपन घर मे हम तिनिए गोटे रही माए, हम आ फुलिया। हम मखान क तैयारी सुरू कएने रही। ओहि सँ नगदी रुपया आबए लागल रहए। ई राजा भेल तँ ओ मखान के दाम घटाए देलकै। अपन अपन पहिलुका नगरक पइकारक हाथे पानिक मोल बेचि दै आ अपने जे जिनिस बेचए से आगिक मोल। सभक हाल खराप होइत गेलै।
ओहि राजा के कथुक विचार नै छलै। हम सभ कमला माइक अरधना करी तँ चौल करए। कहै जे पहाड़ पर जे बरखा होइ छै आ बरफ गलै छै सएह उपर सँ नीचाँ खँघरै छै ओकरा नदी कहल जाइ छै। ओही मे सँ एकटा के नाओ छियै कमला। ओकर पूजा क' की है तै? ई पूजा-पाठ सभ काहिल आ अमरुख के चलाओल छियै। आर की की ने कुचरए कमला माइक मादे। ओकर देखादेखी अपनहु नगरक धनिकहा सभ हँ मे हँ मिलाबए- खरखाही लूटए। हम सभ की करितहुँ। राजा रहए। केओ किछु नाकर नुकर बाजए तँ भकसी झोकाए मरबाए दै।
एम्हर लोकक ई हालति भ' गेलै जे पाँचो आङुर मुँहमे जाए पर अट्ठाबज्जर। साँझक साँझ उपास पड ए लागल। राजाक दिस सँ चौरी चाँचर बन्दोबस्त हुअए लगलै। जकरा डाक बाजि क' पइकार सभ खरीदए आ ओहिमे बोनि पर हम सब खटी। अपन धंधा सभ चौपट्ट भए गेल। हमर माए जे सेर क सेर भेटक चाउर हँर्सेत बिलहि लै छल, तकरा मरबा बेरमे पाओ भरि खोंछि मे नै दए सकलियै।''
एतबा कहि ओ परेत थोड़ काल चुप्प भ' गेल, आ हिचुकि हिचुकि कानए लगाल। राजा सेहो सकदम्म भेल सभटा खिस्सा सूनि रहल छलाह। ओ किछु बाजए चाहलनि मुदा जीह जाँतल जेना भए गेल रहनि।
ओ परेत दम्म साधि फेर बाजल- ''मायक किरिया-करममे करज चढि गेल। मास दिन पर जखनि मोहनमाला टुटल तखनि जान सँ उपर काज लगलहुँ। सक्क नै लागए। पेट बढि गेल रहए। लोक सभ कहए जे तिल्ली बढि गेल छह। पथ्थो पानि पर आफद तँ दवाइ-बीरो कतए सँ होइतै। हम खटोसल भ' गेलहुँ। सभटा भार फुलिया पर पडि गेलै। तावत एकटा टेल्ह सेहो जनमि गेल रहै। ओकरा कन्हेठने' ओ देवानक हवेली जाए आबए लगलै। काराक बासि सँठले हमरा ले' नेने आबए आ अपने की खाए से नै बुझियै। बाद मे बुझलियै जे हवेलीक अँइठ खाए अपन पेट पोसै-ए। ई बात एक कान दू कान बिराबान भ' गेलै। बिरादरी मे फुलियाक बदनामी हुअए लगलै। हमरा सभ कहए- 'हवेली क काज छोडा दहक।' हम खेंघरा पर ओंघराइत सभटा लहूक घोट जकाँ पियैत रहलहुँ। बैसकीक दामस सेहो देल गेल। मुदा फुलिया के किछ टोकबाक साहस नै हुअए।
किछु दिन जखनि हवेली क सुअन्न खोराकी भेटल, तखनि कने सक्क भेल। एक दिन हमहूँ फुलियाक जरे हवेली पर गेलौ कोनो काज भङै ले। पानि मे पैसए बला काज करबाक साहस नै हुअए।
हवेली पर पहुँचले रही कि एकटा अजगुत खेल देखलहु। उतरबरिया कोठाक असोरा पर कुमर आ कुमरी खाइत रहथि। चेड़ी सभ भाँति भाँति क पकमान सभ चङेरिए चङेरी रखने रहैक। ओही ठाम नीचाँ मे यहाथहि करैत टोल परहक धीयापुता रहैक। कुमर आ कुमरी थार मे एक-एक टा पकमान लिअए। जे नीक लगै से अपने खाए नहि तँ धियापुताक हेंज दिस फेकि दै। दू चारि टा कुकूर से हो ताक लगओने रहै। फेकल पकमान के लुझै ले' जखनि छौडा सभ पछड म-पछडा करए तँ ओहि दुनू क संग चेडि या सभ सेहो हँसए। इएह खेल रहै। एही हेंजमे हम अपन फेकना के सेहो देखलियै। हमरा घिरना भ गेल।
हम अपन फेकना कें डेन धएने धूरि गेलहुँ। फुलिया के सेहो हवेली छोडाए देलियैक। एहि पर फुलिया कने नाकर नुकर कएलक। कहबो कएलक जे हवेली महलमे काज करै छियै। सालमे टू टा फाटलो पुरान तँ भेटि जाइए। चिक्कन केहन रहै छै, जेना भेटक फूल होइ। फुलियो के बोचा मियाँ क सलगा सँ हवेली क फाटल पुरान बेसी रुचए लागल रहैक। मुदा हम कने दमसओलियै तँ मानि गेल।
हवेली तँ छोड ाए देलियै मुदा ओही राति ठकउपासक हालति भ' गेल। फुलिया खूब हनहन पटपट कएलक आ फेर भोकडि पाडि क' कानए लागलि। हमहूँ कनैत कनैत सूति रहलहुँ। रातिमे सपन देखलहुँ जे माएक कोरा मे सूतल छी। माएक माथ पर दुनू कात छही माँछ चमकि रहल छैक। भेटक फूलक माला गरामे महमहा रहल छँक। हम कानि रहल छी, माय चुचकारि रहल अछि। हमरा परतारैत माय कहै छथि जे तों उत्तर नेपाल दिस सुकठीक बनीज करह। खूब उछराए हेतुह।
माएक आढ़ति कतहु बेकार गेलै-ए। से सत्ते कमला माइ हमरा जे बाट घरओलनि से बड नीक लागल। आर चारि-पाँच गोटे के सङोर कएलहुँ। धार मे पानि घटए लागल रहैक। इचना आ पोठीक अबार चलैत रहैक। छानि छानि क' सुखाबए लगलहुँ। सुकठीक बनीज खूब जमल। नेपाल पहुँचिते गामे गाम छिडि या जाइ। दुइए दिन मे एक बोड ा छुहक्का उडि जाए। फेर सभ सङोर क' गाम धुरि आबी।
दू-ए साल मे हमहूँ थितगर भ' गेलहु। बेस जकाँ रुपैया जर भ' गेल। तखनि सभ मीलि क' एकटा पोखरि तेसाला बन्दोबस्त लेलहुँ। भदवारि मे भखान तैयारी करी। मखान तँ अपनहि राज मे बिका जाए।
तेसर साल सुकठी लए के जखनि नेपाल पहुँचलहुँ तँ एक राति एकटा जंगलमे राति भ' गेल। हाथ हाथ नै सुझै। सभक मोन भेल जे एतहि राति बिताबी। लगमे एकटा घराड ी सेहो देखलियै। पानियो के सुपास रहै। ओतहि भानसक इन्तजात बात भेलै। फुलिया ओहि घराड ी सँ आगि माँगि क तँ तेहन गप्प कहलक जे छगुनता लागि गेल। ओ कहलक जे अपन नगर क पुरना राजाजी एतहि रहै छथि। ओ हिनका सभक बोली बानी सँ बुझि गेल रहनि। बाद मे गर सँ रानी जी कें देखलकनि तँ चट चीन्हि गेलनि। हमहँू सभ जाइ गेलहुँ सत्ते ओएह रहथि। सभटा ओहिना अखियास छलनि। हमरा सभ कें चीन्हि गेलाह। आँखि छुटलनि की घैल भ' अएलनि। भरि पाँज क' पकडि लेलनि। राति मे किन्नहु फूट मानस नै करए देलनि।
जखनि गाम घुरि अएलहु तँ राजा जी क गप्प टोल भरिमे कहलियौक। सभ हँ सेरी क तैयारी मे लागि गेल। सहथ तँ सभक घरमे रहबे करए बाँकी एक सय फड सा आ एक सय भाला बनवाए घरे घर छिपाए देलियैक। राजा जी सँ गप्प कएलाक बात जे ठीके दुर्गा महरानी सभक मोन पर सवार भ' गेल रहथि। पछिमाहा राजा कानो कान नै भनक लगलै।
तावत भदवरि सेहो बीति गेल। मखान क गूड ी फोड ैके जोगर मे लागि गेलहु। राजाक एकटा पोखरि मे तेकडी पर मखान उपजओने रही। एकदिन सिपाही आबि क' कहि गेल जे राजाजी अपनै दलान पर सोझाँ मे फोड ओथिन। हम सभटा गूड ी ल' हवेली पर पहुँचलहु। ओतहि फोड ए लगलौं। हमर नियम रहए जे मखान के ढ ेरी सँ पाँचटा पहिलुक फोका कमला माइ के भोग लगा दियनि तकर बाद बाँट-बखरा होइ। थोडेक गूडी फोडै' बाँकिए छल कि तावत रंग मे भंग भ' गेलै।
बड़की रजकुमरी जकर वयस पनरह सोलह छल हेतै, ऐठैत आएलि आ देखिते देखिते मखान क ढेरिये मे हाथ लगाए खाए लागलि। फुलिया एक दूबरे दबले मुहें रोकबो कएलकै मुदा ओ माननिहारि नै। तखनि हमहूँ कने जोर सँ कहलियै जे पहिलुक फोंका कमला माइ कें चढ तनि। अहाँ हाथ लगा देलियै त' सौसे ढेरी अँइठ भ' गेलै। अँइठ क नाम सुनिते ओ भभ क' हँसए लागलि आ कहलक जे हम कि गाए महीस जकाँ ढेरी मे मुँह लगा क' खेलियौए तखनि अँइठ केना भेलै?
''निखनात नै ने रहलै''- कहलके फुलिया।
ई गप्प सप होइए रहै कि ओ चंडलबा राजा हनहनाहत आएल।
- की बकझक करै छें?
-' गोढि बे, बड अँइठ कुँइठ बुझ' लगलहिन-ए। भाँड मे जाथु तोहर कमला माइ। सरबे पंडिताइ झारै छें। चुपचाप काज कर।'- राजा बमकए लागल।
हमरहु एँड ी सँ टिकासन धरि लेसि देलक। सभ सँ बेसी खराब लागल कमला माइ के गरिआएब। भदेस सँ आबि क' केओ हमरा सभक अदौ के बात के नकारि देत, ओकरा पर हँसत ते से केना बरदास्त हैत। एक तँ ई राजा पच्छिम दिससँ जिनिस सभ आनि आनि क' एतुका लोक के कोंढि बना देलक। जखनि मिलहा कपड ा अनलक तकर बाद बोचा मियाँक दुर्गति हमरा देखल छले। ओइ सभ चालि सँ दूहि लेलक ई अइ लोक के। तइ पर सँ आब हमरा सभक' कमला माइ के सेहो गरिआओत। हस सभ जँ कमला माइ क अरधना करिते छी तँ एकरा कोन दालि गलै छै। ई सभटा बात हमरा माथे मे घुमए लागल। हमहूँ तानि क' कहलियै- ''मुँह सम्हारि क' बाजह। कमला माइक मादे किछ अंट-संट बजलह तँ जे ने से भ' जेतह।''
हमर ई गप्प सुनिते ओ चंडलबा राजा जेना बताह भ' गेल। हाक देलकै तँ चारि पाँच टा सिपाही' दौड़ल। ओहिमे सभ अपने जाति भाय रहए। मुदा राजा के एँडी चटनिहार सभ। ओ' सभ डंटा ल' क' हमरा चारूदिस सँ लठियाबए लागल। से देखि क' हमरा आर लहरि चढि गेल। की कमला माइ ओकरा सभक माय नहि छलखिन।
राजाक आढति पर हमरा दुनू गोटे कें रस्सामे बान्हि घिसियौने एही सिमर गाछ तर अनलक। हमरा गाछक एही डारि मे उलटा लटकाए देलक आ हमरा सोझाँ मे ओ पाँचो छबो टा सिपाही फुलिया के नोचि पटकि देलकै।''
एतबा कहि ओ परेत बपहारि काटए लागल। ओकरा कस्साक मारि मोन पडि आएल रहै। पह फाटि रहल छलै'।
राजा उठिक क' घैल सँ पानि ल' कुरुर कएलनि आ खोपडि मे बैसि रहलाह।
परेत फेर बाजल- ''हे राजा आब राति बीति रहलै-ए। आब हमरा चल जएबाक बेर भए गेल। अहाँक दोसर सबाल क जबाब हम काल्हि देब''।
राजा कें भोरहरबा क बसात क सिहकी अलसाए देने छलनि। कने काल ले आँखि मुनाए गेलनि। सुरुजक इजोत पडि ते आँखि खुजलनि तँ ने परेत छल, ने खोपडि , न घैल। सभ किछु अलोपित भ' गेल रहए। ओ सिमरक गाछक जडि मे अपनाकें दूबि पर बैसल पओलनि। कात मे सुखाएल धार साँपक केचुआ जका बूझि पडि रहल छल।
दोसर दिन राजाक मजलिस लागल। दरबारी सभ जुटल रहथि। चर्चा आरम्भ भेल। सभक मोनमे एकेटा चिन्ता; सभक ठोर पर एके गप्प, कमला माइक कोन अनठ भेलनि जे एना निसोख भए गेलीह। पोखरि मे सोह किएक नहि फुटैत अछि'। पानि बेतरेक नगर क हालति खराप भए गेल रहैक। एक टूटा जे रजकूप टेक घएने रहए ओहू सभमे पानि दुइ तीन हाथ खसि पड़ल रहैक। एम्हर बरखा क कोनो टा आस नहि। जखनि हथियो गरजिक' चल गेल मेघ नहि बरसल तखनि स्वाती सँ की आस। राजा घाड झुकओने सभटा सुनैत चुपचाप बैसल छलाह।
एही बीच दरबान इतलाए बाजल फाटक पर चारि गोटे ठाढ छथि। सरकार सँ भेटँ करए चाहैत छथि।' राजा कहल- ''हाजिर करह।''
थोड ेक कालमे ओ चारू गोटे आबि राजा कें सलामी दए कात मे ठाढ भए गेलाह। एक गोटे डाँङसँ एकटा चीठी निकालि राजा के देलनि। राजा चीठी पढि जखनि राखि देलनि तखनि ओ बजलाह-
''सरकार अपनेक नगर से हम सभ अपनेक आदेश सँ हवा-मिठाइक बनीज करैत छी आ ओकर कर ठीक समय पर खजानामे जमा करैत छी। एहि नगर क धियापुताई हवा मिठाइ किनैत अछि। ई हवा-मिठाइ बनाए कोन धरानिए अपन नगर सँ अनैत छी से सरकार कें की कहब। हमरा नगर क रानीजी सरकारक बहिन थिकीह। एही बेर भरदुतिया मे जएबा मे कोन कष्ट भेल रहए से जनैत होएबैक। चारि टा धार तँ नाह सँ टपए पडै छै। ऐते तरदुत उठाए हम सभ एतए बनीज करैत छी जे दुइ एक सेर धान जर करी आ एहि नगर क धियापुता लिलोह नै हुअए। मुदा........।
''मुदा की?'' -राजा पुछल।
-''हम सभ सरकार क जुत्ता तर छी। किछु ऊँच नीच बजना जाए तँ जान बकसि दी।'' दाँत निपोड ैत ओ पइकार बजलाह।
-''निडर भए कहू।'' राजा गंभीर होइत बजलाह
-''सरकार क खास आदमी हमरा सभ क बनीज के भुस्साथरि बैसाबए चाहैत अछि। हमरा सभक पेट पर लात मारए चाहैत अछि। तैयो.........।''
-''तैयो की? खुलासा बाजू''। राजा तनि क' बैसलाह।
-''तैयो जँ केवल हमरा सभक बनीज के भुस्साथरि बैसाए हुनकर हिया जुड़ा जानि सँ हमसभ बिना किछु गलगुल कएने दोसर नगरक बाट धए लेब। मुदा ओकर छओ कतहु पाओ कतहु छैक। ओ चाहैत अछि जे एही बहाना सँ सरकारक ठोरक लाली छीनि ली। हमर नगर सँ सरकार क हबेली मे जे किछु वस्तुजात अबैत अछि, ओहि सभ लेल सरकार कें लिलोह कए दी। बाहरी दिन दुनियाँ सँ सरकारक लागि तोडि दी। ताहू सँ बढि क क' एकटा भाइ बहिनक सिनेहक डोरी के झटकि तोडि दी''।
राजा चौंकलाह। थोड बे काल पहिने अपन बहिनक चीठीमे पढ ने रहथि जे सरकार बड बिगड ल छयि। तखनि तँ अर्थ नहि लगलनि मुदा आब बुझि गेलाह। राजा कें चुप देखि ओ पइकार फेर बजलाह-
''हमर नगरक राजाजी बड बिगड ल छयि। रानीजी सँ चिठी लिखाए हमरा सरकार क सोझाँ हाजिर भए नौ छौ करबाक आढ ति देलनि अछि। आगाँ सरकार क आढ ति माथ पर''।
-''के अछि ओ हरामी, जे एहन काज क' रहल अछि''।
राजा बमकलाह। लोहा तपि चुकल छल। हथौडा क चोट दए तरुआरि बनएबाक ताक भए गेल रहै।
-''सरकारक खास आदमी अछि। केसो साहु। हवेलीक खास हलुआइ''।
-''केसो साहु? ओ तँ बड नीक लोक अछि।'' -राजा कें आश्चर्य भेलनि।
-''सरकारक आबेस पाबि ओ अपना कें नल महराज आ धन्वन्तरि वैदराजहु सँ पैघ बुझए लागल आछि।''
-''ओ की कएलक से खोलासा बाजह।'' राजा कने उत्तेजित भए गेलाह।
तुरत केसो साहु बजाओल गेलाह। तखनि ओ पइकार बजलाह- ''हमर सभक हवामिठाइक ई देखसी क' बेचैत छथि। हमसभ एक पसेरी धान मे जतेक बेचैत छी, ओतेक ई एके अढ़ैयामे बेचि दैत छथि। हमसभ मुहें तकैत रहि जाइत छी।''
केसो साहु सें पूछल गेल तँ ओ बाजल-
''ई ठीके कहैत छथि। एक दिन हमर नाति एक झोडी हवामिठाइ किनलक तँ दुइ चारि टा हमहूँ चिखलहुँ। सुआदलहुँ तँ बुझि गेलियै जे ई मखान क लाबा के बनल छै। ओकरा चीनीक सिरकामे पागि क' रंग मिलाए झोडीमे सीबि क' बेचैत छथि। तखनि हमरा ओ बड महग बुझाएल। एक दिन अपन नाति ले' अपनहि सँ बनओलहुँ। तकर बाद आढ ति पर सँ आढ ति आबए लागल। हमहूँ घानी पर सँ धानी बनबैत गेलहु। इएह बात छियै सरकार''।
केसो साहु चुप भए गेलाह। ओ पइकार एक गोटे दिस संकेत करैत उतराचौरी आगाँ बढाओलनि- ''सरकार, ई छथि हमरा नगर ओ हलुआइ जे पहिले पहिल ई हवामिठाइ बनओलनि। आ संगहि दोसर छथि हमरा सभक वैद्यजी; जे ओहि मिठाइमे एहन दवाइ फेंटैत छथि, जकरा खएला सँ तागति बढैत छैक। बहुत तरहक बिमारी सँ सुरक्षा होइत छैक। हमरा सभक हवामिठाइक बिक्री घटला सँ एहि नगरक धियापुता ओहि दवाइ सँ वंचित रहि जाइत अछि आ हिनक बनाओल लाबा खाए ठकल जाइत अछि। तें एहन ठक कें सजाए देल जाए। आगाँ सरकारक आढति माथपर'।
केसो साहु राजाक खास हलुआइ रहथि। हुनकहु अपन लूरि पर गुमान रहनि। तें ओहो हारि मानि चुप बैसनिहार नहि।
-'सरकार, हमरे नगरमे उपजल मखान' कें माटिक मोल कीनिक' ओकरा ई लोकनि आगिक मोल बेचैन छथि। जतेत हवामिठाइ ई एक पसेरी धानमे बेचैत छथि, ओतेक मखान तँ एतए लोक मङनीमे बिलहि दैत अछि। चीनी बड़ थोड लगै छै। ओकरा सोन्हगर बनबै ले' हम कचूर दैत छियैक, जे सभ ठाम बाडी-झाडीमे अलेल उपजे-ए। एहन मिठाइक बदला मे मेहनति सँ उपजाओल एक पसेरी धान आन नगर चल जाइत अछि से हमरा नहि सोहाएल, तें हमहूँ बनबए लगलहुँ। टटका-टटकी बनबै छी। टटका के परतर हिनकर हवामिठाइ कत' सँ करतनि। नै जानि कते दिनुका बनलाहा रहैत छनि।
एतबहिमे हवेलीक घंटा बाजल। सभक भोजनक समय भए गेल रहनि। तें राजा कने अगुताइत पइकारसँ पुछल अहाँकें आर जे किछु कहबाक हो से कहि दिय'। हम विचार करब आ जा धरि कोनो नौ छौ नहि भए जाइत अछि ता धरि हवामिठाइक बनीज नहि हुअए। केसो साहु सेहो ओ मधुर नहि बनाबथि'।
ओ पइकार बजलाह- ''हमर हवामिठाइमे सहरगंजा रंग नहि मिलाओल जाइत अछि। ओ रंग हम बनारस सँ मङबैत छी। नेपालक जंगल छानि क' आनल जडी बूटी सँ ओकरा सोन्हगर बनबै छी। जाहि झोडीमे बन्न कए ओ बेचल जाइत अछि से कलकत्ता सँ अबैत अछि। ओहिमे बन्न कएलाक बाद बासि-तेबासिमे कोनो अन्तर नहि पडैत छैक। मासो दिनका बाद ओहने रहैत अछि। एहि सभमे खर्च पडैत छैक, तरदुत होइत छैक। तखनि एक सेर धानमे एक झोडी बिकाइत अछि। सरकार कें बेसी कहबाक काज नहि। बुधियार कें कनखिए काफी। तखनि तँ सरकारक आढति माथ पर।''
ओ पइकार चुप भए गेलाह। राजाक मजलिस टुटल। राजा चुप्पे अन्नर दिस बढ़ि गेलाह, जतए चेड ी हाथ-पयर धोबा ले सोबरना नेने ठाढि छलि।
दिन बीतल; साँझ पड ल; सूर्य अस्त भेलाह; राति भेल। राजाक छातीक धुकधुकी बढ ैत गेलनि। पछिला रातुक एक एकटा गप्प मोन पडैत छलनि तँ रोइयाँ ठाढ भए जाइत रहनि। सिमर गाछपर उनटा लटकल ओ परेत आ ओकर हँसब बाजब आ कानब, सभटा आँखिक सोझाँ नाचि उठनि। बुझाइन जे ओ कोनो दोसर लोकमे आबि गेल होथि। एसकर होइतहि राजा एहि लोकक सभटा बात बिसरि जायि।
अनमनाएले जकाँ राजा रातुक भोजन कए जखनि अपन कोठरी अएलाह तखनि दस बाजि रहल छल। सिमर गाछ तर जएबाक बेर लगिचाए गेल रहनि ते छाती क धुकधुकी आर बढि गेलनि। एक मोन मेलनि जे आइ नहि जाइ मुदा फेर दोसर मोन तुरत चेतौनी देलकनि जे नहि गेला सँ जँ कहूँ ओ परेत खिसिआए गेल तँ किछु क' सकैए। सँगहि इहो मोन मानि गेल रहनि जे गोसाउनि जकरा मादे कहने रहथिन से ओएह परेत थिक। तखनि जँ परेतक समटा गप्प नै सूनि लेताह तँ कमला माइक रुसबाक कारण आ बौंसबाक उपाय केना बुझताह। तें जाएब तँ आवश्यक छलनि।
समय बितल जा रहल छल। राजा पलंग पर पड़ल टकटकी लगओने घड ी दिस देखि रहल छलाह। राजा कें घड ीक प्रतीक्षा जतेक नै छलनि, ओतेक छलनि रानीजीक सुति रहबाक प्रतीक्षा। तें अपन छाती पर राखल हुनक बामा हाथक कँगनाके कखनहु खनखनाए बुझबाक प्रयास कए लेथि जे ओ सूति रहलीह कि जगले छथि।
जखनि बेस काल धरि राजा सूइल सँ पाइत धरि आ पाइत सँ सबरब धरि सोहरओलनि आ रानी नहि सगबगएलीह, तखनि गँओसँ हुनक हाथ अपन छाती पर सँ हँटाए कात कएलनि। रानीजी कें नीक जकाँ देखलनि तँ बुझएलनि जे ओ सूतलि छथि। राजा निश्चिन्त भए पलंग सँ उठलाह।
कामदार कपड ा सभ खोलि सहरगंजा मिरजइ आ धोती पहिरलनि। खुरिया खोंसलनि आ कोठलीक केबाड खोलए बढ लाह कि रानीजी भभा क' हँसैत पलंग पर बैसि गेलीह। राजा थकमकाए गेलाह।
रानीजी झटकि क' हिनका आगाँ आबि ठाढ भए गेलीह। हुनक खूजल केस भुइयाँ लोटाए लागल, काड ा खनकि उठल, डँडकस मचकि गेलनि, केचुआ मसकि गेलनि, घोघट ससरि गेलनि, पसाहिन चमकि उठल, लट गमकि उठल, दुनू ठोर थर थरएलनि आ आँखिक दुनू कोर सँ दू बुन्न नोर गाल पर पिछडि गेल।
रानीजी बजलीह- ''राजाजी! राजाजी! एते राति क' के मोन पड़लीह कजराबाली कि गजराबाली! मुजराबाली कि बजडाबाली! राजाजी! कतए विदा भेलहु चुप्पेचाप। राजाजी! रूपाके दियामे पाटक टेमी जरौलौं, सोनाके कजरौटीमे कजरा जे पाड लों, से कजरा नोर सँ धोखरल जाइए यौ राजाजी! कोस भरिक फुलवारी सँ सोनजडी अँचरामे फूल जे बिछलियै, भौंरा कि मधुमाछियोक सूँघल फूल नै छुबलियै, खुरचनक टकुरीसँ बाडीक बाँङके सूतो कटलियै, ओहि सूतक तानीमे गजरा गँथलियै। अहाँक हाथक छुतियो ने भेलै; सिरमामे डाला पर पुरैनिक पतौडामे रखले मौलाए गेलै यौ राजाजी! ओहो कजरा, ओहो गजरा रूचल नै अहाँ के यौ राजाजी! तखनि आब नयनाके नोरसँ हियाके दिया जरएबै, सुन्न अकासक कजरौटीमे पाडल कजरा लगेबै, इन्द्रक फुलवारीसँ लोढ ल फूलक गजरा गँथबै, चचरीक बजडा चढि संसारक समुद्र नाँघि ओहि पार जेबै, इन्द्रक फुलवारीक एक कोनमे अहाँक नामक आसन लगेबै, आसनक आगाँमे मुजरा लगेबै। ओतए तँ अहाँ अएबै ने यौ राजाजी!''
रानीक आँखि सँ दहोबहो नोर झहरए लागल। राजा कें अकबक किछु नहि सुझाइन। असल बात कहि रानीजी कें डेरबए नै चाहैत रहथि। तखनि किछु कहि परतारि क' चलि दितथि से कठिन छलनि। ओ दूधक धोएल तँ छलाह नहि जे हुनक बात पर रानीजी कें विश्वास भए जैतनि। एहिना कतेक राति ठकिफुसिया क' गजराबाली कि कजराबालीक दुआरि नाँधि चुकल छलाइ। तें ओ अस्त्र सभ आब रानीजी ले' व्यर्थ भ' गेल छल।
राजा बजलाह- ''हे धनि! जुनि कानू । गोसाउनिक सीर पर बरैत दीप अहाँ छी। नगरक कोन-कोनमे जरैत अंडी तेलक उकारी सँ सौतिनिया डाह किए करै छी? आश्विनी सँ रेवती धरि तारका सभक भोग कएनिहार चन्द्रमा की अपन चन्द्रिकाके छोडि दैत छथि। हे धनि, अग्निक ज्वाला, जलक शीतलता, आकाशक शून्यता जकाँ अहाँ हमर छी, जकरा बिना कजराबाली कि गजराबालीक कोनो मोल नै। मुदा एखनि तँ ओकर चर्चे व्यर्थ। हम तँ आइ दोसर काजसँ जा रहल छी। एकटा आवश्यक राज कार्य भए गेल अछि।
- ''एतेक राति क'?'' रानीजी कें जेना विश्वास नै भए रहल छलनि।
- ''हँ धनि, आफदक बेर मे की राति आ की दिन?''
- तखनि कपड़ा छाड बाक कोन काज?'' रानी जिरह करए लगलखिन।
राजाक चोरि पकड ा गेल। एकर कोनो जबाब हुनका लग नहि बँचल। अन्तमे राजा थाकि हारि सभटा खेरहा सुनाए देल।
रानी बजलीह- ''हमरहु सँ छल कएलहुँ राजाजी! मुदा आब पछिला चूकक गप्पे कोन? आइ हमहूँ जाएब अहाँक संग।''
''अहाँ?'' -राजा कुदि उठलाह।
- ''हँ राजाजी! भूत-परेतक मुँहमे एसकर केना जाए देब। अहाँक रक्षा लेल हमहुँ जायब।''
- ''हमर रक्षा अहाँ करब?'' राजा के रानीक ई गप्प ओहिना अनसोहाँत लागि रहल छल जेना ओ पुरैनिक पातक ढाल ल' लड ाइमे जएबाक गप्प कहि रहल होथि।
- ''हँ राजाजी! बियाहक साल सुखराती निशाभाग रातिमे नानीसँ जे सिखलहुँ से आइ नै तँ कहिया काज देत?''
राजा कें सभटा रहस्यमय बुझा पडि रहल छलनि। रानीक एतेक आत्मविश्वास! सुुखरातीक निशाभाग रातिमे सिखबबाक बात सुनि राजा कें ठकमूड ी लागि गेल।
- ''एना की तकै छी? हमर नानी की सभ जनै छलीह आ हमरा कते सिखओलनि से आइए परताए लिय'। अपन टोना-टापर सँ हम एहन घेराबा बनाए लेब जकर भीतर परेतक बापो किछु नहि कए सकत।'' रानीक मुट्ठी तनि गेल।
- ''मुदा जाएब केना? पहरूदार बुझि जाएत तँ सौसे घोल भए जाएत तखनि एक-एक के सभ संग लागि जाएत।
- ''केओ नहि बुझत। थम्हू कने। हम सभटा जोगाड़ धराए लैत छी।''
रानीजी केबाड खोलि फुलबाड ी पैसलीह; ओतए एकटा पैघ सन मएनाक पात तोड लनि। भनसाघर गेलीह; पिठार पिसलनि आ आबि गेली झट द' राजाक लग; मएनाक पात पर अरिपन देलनि। अपनहु ढाढ भ' गेलीह आ राजाजी कें सेहो सटि क' ठाढ होएबा ले' बजओलनि। गेंठ जोड लनि; किछु मन्त्र पढ लनि आ ओ मएनाक पात धरती सँ उठल आ खुजल केबाड देने आङन आएल आ अकासमे उड ए लागल। रानी पुछलनि- ''डर तँ ने होइ-ए?''
- 'नहि, आब सभ डर बिलाए गेल।'' राजाजी सभ किछु समर्पण कए देलनि।
ओ मएनाक पात दुनू कें थम्हने अकासमे उड़ल जा रहल छल। रानीजी बेर बेर पुछथिन्ह- ''ओ सिमरक गाछ केम्हर छैक?''
राजा कें दिसाँस लागि गेल रहनि। एक तँ रातिक समय, निचला घर-आङन, गाछ-बिरिछ किछु सुझि नहि रहल छलनि। ताहि पर सँ आकाशमार्ग देने यात्रा। से जएबाक छलनि पूब दिस, देखाए देलखिन पच्छिम दिसक बाट। रानीजी ओम्हरे इसारा कएलनि; ओ मएनाक पात ओम्हर उड ए लागल। जखनि किछु दूर गेलाह तँ एकटा खूब चतरल गाछक अछाह बुझएलनि। ओकरहि सिमरक गाछ बूझि दुनू गोटे ओतहि धरती पर अएलाह। मुदा ओ सिमर नहि पाकडि क अजोध गाछ छल।
राजा चिंतित भए गेलाह। अन्हार राति चारुकात भकोभन्न। कतए आबि गेल छी सेहो ज्ञान नहि रहलनि। बिना प्रकाशक संचारसे कोनो उपाय करबामे अपनाकेँ असमर्थ बुझलनि। आकाश स्वच्छ छल तेँ राजाकेँ अष्टमीक चन्द्रोदयक आस जगलनि। चन्द्रोदयमे किछु बिलम्ब रहैक तेँ ओकरे प्रतीक्षा करैत दूनू गोटे असोथकित भए ओही पाकडि क एकटा धोधडि मे सोनचिड ै दूनू परानी रहैल छल। राजा आ रानी जखनि ओतए बैसलाह तँ चिडै बाजल हे धनि, आइ देखू जे केहेन हमरा सभक भाग जोड गर अछि जे एक दिस हमरा सभक सन्तान हुअ' बला अछि आ दोसर दिस एहन अभ्यागत आबि गेल छथि। हमरा सभके चाही जे हुनकर स्वागत सत्कार करी'।
राजा नीचामे बैसल दुनू परानीक गप्प सुनए लगलाह। चिड़िन बाजलि- ''हँ ठीके कहलहुँ। एक तै बच्चा हुअए की बूढ , जबान हुअए कि बेसाहु, घर पर पहुचल अभ्यागत देवताक रूप होइत छथि, ताहूमे ई तँ एहि नगरक राजा आ रानी छथि सेहो बाट भोतिया क' एतए आबि गेल छथि तेँ जते धरि भ' सकए से हुनकर सत्कार करियौन। दुःखक बात ई जे हमरा आइ बिछाओनहु पर सँ उठबाक सक्क नै लगै-ए।तें हुनका दुनू सँ आशीर्वादो लै ले' हम नै निकलि सकब।''
- '' अर तँ जे से...। सभसँ तँ चिन्ता अछि जे की ल' क' सत्कार करबनि? आइ जे हम जर क' अनने छी से एक तरहें अँइठे अछि।'' चिडै बाजल।
- ''झोडी तँ ओहिना मुनले छैक तखनि अँइठ केना भेलै? लोल सँ पकडि के जे अनने छी तेँ अँइठ कहै छियै की?'' चिडि न पुछलकै।
- ''नै से बात नै छै। ई मनुक्खक अँइठ थिक।''
- ''कत' सँ अनलहुँ?''
- 'हे धनि, आइ हम अहलभोरे अहाँ ले' कोनो बढ़ियाँ सनेसक खोजमे निकलहुँ तँ इच्छा भेल जे इन्द्रासनक फुलबाड ी जाए ओतहि सँ कोनो सोन्हगर फल नेने आबी। उडैत उडैत ओतए गेलौं तँ ओकर रखबार हमरा एसकरे देखि भीतर पैसबा सँ रोकि देलक। ओ कहलक जे एहि फुलबाडीमे बिना अपन प्रियाके केओ नै जाए सकैए। की देवता, की गन्धर्व आ की पशु-पक्षी, एसकर मुँह बिधुअबैले' एतए टपि नै सकै-ए। तखनि हम अपन सन मुँह नेने धरती पर घुरि अएलहुँ आ एतहि एहि नगर सँ ओहि नगर बौआए लगलहुँ। जाइत-जाइत एक नगर पहुँचलहुँ। ओ नगर एतए सँ पच्छिम अछि। ओतए राजाक अटारीक पछुआड मे ई हवामिठाइक झोडी सभ मारते रास फेकल देखलियै। पहिने तँ हमरा सक भेल जे कहूँ कोनो जाल-फाँस तँ ने बिछाओल छैक। थोडेक काल एहि गाछ सँ ओहि गाछ चकभाउर दैत रहलहुँ। देखलियै जे कौओ सभ निघोख भए एक एकटा झोडी उठाए रहल अछि तखिनि हमरहु कने हिम्मत बढ ल। मुदा फेर सोचलहुँ जे पहिने एहि हवा मिठाइक सम्बन्ध मे सभटा भजिया ली। सन्देह भेल जे एत' ई फेकल किए गेलै? कहूँ जहर माहुर तँ ने मिझहर भए गेलै? संयोग भेल जे एकटा कौआ ओहि हवामिठाइक झोडी लूझि क'ओही गाछ पर बैसल जाहि पर हम रही। हम ओकरा सँ पुछलियै तँ ओ कहए लागल-
''तों दूर देससँ आएल बुझाइत छह तेँ किछुनै बुझल छह। आइ एक माससँ सौंसे नगरमे घरे-घरे ताकि क' ई फेकल जाए रहलै-ए।
-''किए फेकल जाए रहलै-ए?'' -हम पुछलियै।
-''किए फेकल जाए रहलै-ए?'' -हम पुछलियै।
-''किछु नै बुझल छह? तखनि सुनह चुपचाप। करीब एक मास भेल हेतै। रजकुमरीके मोन खराप भए गेलैक। एकटा वैद अएलै। ओकर दवाइ गुन नै कएलकै। दोसर अएलै। तेसर अएलै। एहिना वैद सभक धरड़ोहि लागि गेलै मुदा रजकुमरी निकें नै भेलै। तखनि बहुत दूरके नगरसँ एकटा वैद अएलै। ओ रजकुमरी के मादे च-तु-के सभटा पुछारि कएलकै। की की खाइ ए; कतए कतए घुमै-ए; कोन कोन कपड ा पहिरै-ए; सभटा जखनि भँजिया लेलकै, तखनि जे दवाइ देलकै तेँ दुइए दिनमे रजकुमरी टनमना गेलै। ओएह वैद कहलकै जे ई झोडीमे बन्न हवामिठाइ खएला सँ भाँतिके गरू हेतै। ओएह राजाके कहलकै जे सभके मना कए दियौ जे ओ हवामिठाइ नै खाए। राजा ओइ वैदक करामात देखि नेने रहए तेँ विश्वास भ' गेलै। तहिया सँ अइ नगरक लोक केओ ई हवामिठाइ नै खाइए।
- ''तखनि तँ हलुआइ सभक लोटिया बुडि गेलै!'' हम कहलियै।
- ''नै बुड लै। राजा एकटा तरकीब निकालि लेलकै। राजा कहलकै जे ओ हलुआइ सभ ई सभटा हवामिठाइ आन आन नगरमे जाए बेचत। एहि राजाके सासुर एतए सँ दस कोस पूबमे छै। ओतए तँ खूब पैकारी जमि गेलैए।''
गाछक तरमे बैसल राजा चौकलाह। सोनचिडै हिनके नगरक मादे कहि रहल छल। हवामिठाइक पैकारी ठीके हिनकर नगरमे खूब जमि गेल छलनि। राजा आर कान पाथि कए ओहि सोन चिड ैक गप्प सुनए लगलाह। सोनचिडै कहि रहल छल- ''हे धनि, सएह कहैत छी जे जखनि केओ ओहि हवामिठाइक भोग कएनाइ छोडि देलक, तखनि तँ ओकरामे आ अँइहमे कोन अन्तर? निछरल वस्तुके अँइठ नै कहबै तँ ककरा कहबै। तेँ कहै छी जे एहन अँइठ वस्तु लए राजा-रानी सनक अभ्यागतक सत्कार केना करब।
- ''तखनि की करी?'' चिड़िन पुछलकै।
- ''सएह तँ हम अहाँसँ पूछै छी?''
- एहि पर चिडि न बाजलि जे राजा आ रानी अन्हारमे भोतिया कए एतए आबि गेल छथि, से अहाँ जाइ हुनका रस्ता देखा दियनु। बड प्रसन्न हेताह। आ ई एकटा ठहुरी सेहो दए देबनि। ई हम इन्द्रासनक फुलबाडी सँ अनने रही। एकर चमत्कार छै जे मुइल लोक, कि हड्डियोमे जँ ई ठहुरी भिडा देल जाएत तँ ओ जीबि उठत।''
ई सुनैत देरी राजा खुशी सँ नाचि उठलाह। अखनहु चन्द्रमाके उगैमे किछु देरिए छल, मुदा अन्हार कने कम भए गेल रहै। एही समयमे ओ चिडै गाछ पर सेँ उतरल। आबि कए राजारानी केँ प्रणाम कएलक आ इन्द्रासनक फुलबाड ी सँ आनल एक बीतक एकटा ठहुरी राजाक हाथमे देलकिन। राजा ओ लए माथ चढाए मिरजइमे खोंसलनि। तकर बाद ओ चिड ै कहलकनि-
- ''हे राजा! हे राजा! अहाँ सभकेँ कतए जेबाक अछि? कहू तँ बाट देखाए दी।''
राजा ओहि सिमरक गाछक नाम लेलनि तँ ओ चिडै आगाँ-आगाँ उड ल। रानी सेहो मएनाक पात हँकलनि आ सिमरक गाछतर पहुँचि गेलाह।
तावत धरि अष्टमीक चंद्रमा उगि गेलाह। साँसे बाध इजोरिया पसरि गेल। धरतीक फाटल दरारि सेहो देखा पड ए लागल।
सोनचिड़ै केँ घुरि जेबा ले' कहि रानीक सँगे राजा खोपड ीमे जा बैसलाह। पछिया रातिसे खोपडि यो बेसी नाम-चाकर रहैक। एतबे नहि ओहि दिन पुआरक सेजौटक बदलामे गादी आ मसनद सेहो लागल रहैक। रानी कहलथिन- ''राजा जी! ई कोनो छोट-छिन परेत नै छी। एकर आत्मा बहुत दिन सँ बौआए रहल छै। एकर उद्धार अहाँकेँ करबाक हएत।''
राजा पुछल- ''केना उद्धार होएतैक से कहू।''
रानी उत्तर देलनि- ''मरबाक काल एकर जे ममोला छल होएतैक से जँ पूरा भए जाइ तँ एकर उद्धार भए जाएत।
दुनू गोटे परेतके अएबाक समयक प्रतीक्षा करए लगलाह। परेत आएल। फेर ओ ओहिना उलटा लटकल छल। ओतहि सँ दुनू गोटेके प्रणाम कएलक आ बाजल- ''हँ, तँ सुनह हओ राजा। काल्हि राति हमरा हँसी लागि गेल रहए। तकर कारण सुनह। तोहर परदादा अपना जिबैत राज हासिल नै कए सकलखुन ओ अपने नेपालेमे जान गमओलनि। हुनकर बेटा बहुत दिन धरि लड ाइ करैत रहलाह तखनि जीत भेलनि। ओ पछिमाहा चण्डलबा राजा मारल गेल। ओकर लोक सभ अपन नगर भागल। नवका राजा जखनि गद्दी पर बैसलाह तँ एतुका अपन रोजगारके खूब सह देलनि। गरीब गुरबा धन्य-धन्य भए गेल। एहन रहथि ओ राजा। मुदा हुनके सन्तान भए तों अप्पन बोली-बानी, भेष-भूषा, चालि-चलनि सभटा बिसरि गेलह। हओ, देखसी पर कतेक दिन चलएबह ई राजपाट। हओ पछिमाहा दारू आ दछिनाहा बुलकीबालीक संग रभसैत काल कहाँ कोनो बाधक रखबार मोन पड ैत छह। काल्हि केना मोन पडि गेल रहह ई कमलाक कछेरक ई सिमरक गाछ आ ई पाँच पुस्तके समयसँ उनटा लटकल एकटा गोंढि ! तेँ हमरा हँसी लागि गेल रहए।''
रानीक आँखि सँ दहोबहो नोर बहए लागल। राजा सेहसे अपना के सम्हारि नै सकलाह; हिचुकए लगलाह- ''हे कमला माइक सपूत, आइ अहाँ हमर आँखि खोलि देलहुँ। हम एतए बन्धनक तरमे सप्पत खाइ छी जे अप्पन बोली-बानी; चालि-चलनि, भेष-भूषा नै छोड़ब; अनकर देखसीपर नै उड ब। हम सप्पत खाइ छी। मुदा अखनि हमर राजक प्रजाके बचाउ। प्रजा पानि-पानि क' मरि रहल अछि। अहाँ चलू। अहाँ गोहारि लगाएब तँ कमला माइ घुरबे करतीह। हमरा सन पतितसँ कमला माइ सत्ते रूसि गेल छथि। अहाँक बात ओ नै कटतीह।'' एतबा कहि राजा उठलाह आ सोनचिड ैक देल ठहुरीसँ ओहि परेतक ठठरीके हँसोथि देलनि। थोड बे कालमे सत्ते ओ परेत एकटा कठमस्त जुआनक बानामे उलटा झुलए लागल। राजा सिमरक गाछपर चढि ओकर पयरक बन्धन खोलि देलनि। मनुक्ख बनल ओ परेत राजा क आगाँमे कर जोडि ठाढ गए गेल। राजा ओकरा भरि पाँजमे ध' लेलनि।
तीनू गोटे पयरे महल घुरि अएलाह। पूब दिशा सिनुराए रहल छल। कमला माइक ओ सपूत कर जोडि ' राजा आ रानी केँ कहए लगलनि-
'' हे राजा, हे रानी, जहिया परेत बनि घुमैत रही तँ मोन होअए जे अइ जिनगी सँ उद्धार भए जाइत, मुदा नहि आब नै। आब हम सभदिन परेते बनि क' रहए चाहै छी। कमला माइक अइ कोरा सँ बेसी सुख कतौ नै भेटत। हम एतहि रहब परेते बनल रहब। जहिया जहिया कमला भाइ रूसि जएतीह तहिया तहिया हुनका बाँसब। हमर बात मानती नै ते कि? आ हमरे किए? सभक बात मानतीह। माय कतौ बेटा सभसँ रुसलै-ए। ओह बतहियाके की बेटा सभक बिना चेन भेटतै। ओ रूसल नै अछि। हे देखू ने, हम बौसे ले' जाइ छी मुदा हे राजा, हे रानी, सप्पत मोन राखब।''
ओ मनुक्ख बनल परेत बताह जकाँ नाचए लागल आ खुनाओल जाइत पोखरि दिस दौड़ल। पोखरिक मोहारपर पहुँचल आ' चिकड ए लागल- ''घुरि आउ कमला... घुरि आउ कमला...।'' आ फेर भोकाडि पाडि कानए लागल। बड ी काल धरि कनैत रहल आ फेर एक उझुक डाकनि देलक- ''नै अएबें ते' हमहूँ कहियो ने तकबौ कहियो नै।''
मोहारपर भीड लागि गेल। लोक ओकरा निछट्ट बताह बूझि रहल छल। थोड बे कालमे लोक देखलक जे पोखरिक बीचमे नीचा सँ पानिक बमकोला छुटलै आ देखिते देखित आधा पोखरि पानि सँ भरि गेल। संगहि लोक देखलक जे ओ बतहा दौड ल दौड ल गेल आ ओहि पानिमे कूदि गेल। ओ ओतहि सँ चिचिआए- ''लागल धुरि अएलीह कमला!!''
www.mahavirmandirpatna.org/prakashan/ebook/bhavanath


text:
नई दिल्ली। आखिरकार लालू प्रसाद क एकटा सपना ममता बनर्जी पूरा करबा लेल पहल शुरू करि देलथि अछि। नई दिल्ली कए पटना स तेज रफ्तार बुलेट ट्रेन स जोड़बाक संभावना क आकलन करबाक काज शुरू भ गेल। ब्रिटिश कंपनी मॉट मैकडोनाल्ड 993 किलोमीटर लंबा एहि रेलमार्ग क बारे मे रिपोर्ट तैयार करबाक काज शुरू करि देलक अछि। पिछला सप्ताह रेल मंत्रालय एहि कंपनी कए इ जिम्मेदारी सौंपने छल।
अगर योजना जमीन पर आएल त नई दिल्ली स चलिकए आगरा, लखनऊ, वाराणसी होइत बुलेट ट्रेन पटना पहुंचत आ ओहि रूट स वापस आउत।
रिपोर्ट मे बुलेट ट्रेन चलेबाक तकनीकी, आर्थिक आ व्यावहारिक पहलु क विस्तृत आकलन होएत। एहि रिपोर्ट कए तैयार करबा करीब 8.8 करोड़ व्यय होएत। कंपनी अपन रिपोर्ट 7 माह मे रेल मंत्रालय कए सौंप दैत। मौजूदा समय मे नई दिल्ली-पटना क बीच सबस तेज गति स राजधानी एक्सप्रेस चलैत अछि, जे 12 घंटा स बेसी समय लैत अछि। बुलेट ट्रेन स एहि समय कए घटाकए 5 घंटा स कम कैल जा सकैत अछि। रेलवे एखन धरि देश मे 6टा रूट चिन्हित केलक अछि, जाहि पर 250 स 300 किलोमीटर प्रति घंटा क रफ्तार वाला बुलेट ट्रेन चलाउल जा सकैत अछि। पुणे-मुंबई-अहमदाबाद रूट क आकलन कैल जा चुकल अछि। हावड़ा आ हल्दिया क बीच आ दिल्ली- चंडीगढ़- अमृतसर क बीच तेज रफ्तार ट्रेन चलेबाक संभावना पर रिपोर्ट तैयार भ रहल अछि। एकर बाद हैदराबाद- दोर्णाकल- विजयवाड़ा-चेन्नई रूट आओर चेन्नई- बेंगलूर- कोयंबटूर- एर्नाकुलम रूट पर बुलेट ट्रेन चलेबाक संभावना ताकल जाएत।
देश मे तेज रफ्तार ट्रेन क संचालन लेल रेल मंत्रालय एकटा नव अथॉरिटी क गठन करत, एकर नाम नेशनल हाई स्पीड रेल अथॉरिटी होएत। एहि समय तैयार होइवाला प्रति किलोमीटर रेल रूट पर करीब 6 करोड़ टका व्यय होइत अछि, जखनकि बुलेट ट्रेन चलेबा लेल आवश्यक रेल रूट कए तैयार करबा मे 70 करोड़ टका प्रति किलोमीटर क दर स व्यय हेबाक संभावना अछि। रेल मंत्रालय एकरा प्रदेश सरकार आ निजी क्षेत्र क सहयोग स क्रियान्वित करबा विचार करि रहल अछि। उम्मीद अछि जल्द परिणाम सामने आउत।
दिल्ली-पटना क बीच बुलेट ट्रेन लेल सर्वे शुरू
नई दिल्ली। आखिरकार लालू प्रसाद क एकटा सपना ममता बनर्जी पूरा करबा लेल पहल शुरू करि देलथि अछि। नई दिल्ली कए पटना स तेज रफ्तार बुलेट ट्रेन स जोड़बाक संभावना क आकलन करबाक काज शुरू भ गेल। ब्रिटिश कंपनी मॉट मैकडोनाल्ड 993 किलोमीटर लंबा एहि रेलमार्ग क बारे मे रिपोर्ट तैयार करबाक काज शुरू करि देलक अछि। पिछला सप्ताह रेल मंत्रालय एहि कंपनी कए इ जिम्मेदारी सौंपने छल।